Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο των επικαίρων ερωτήσεων της Πέμπτης 5 Ιουλίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. - Η με αριθμό 1908/2-7-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Υπολειτουργία αρχαιολογικών χώρων και μουσείων εν μέσω θερινής τουριστικής περιόδου». 2. - Η με αριθμό 1903/28-6-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Μανιάτη προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη να ενταχθούν τώρα οι επεκτάσεις Αναβάλου προς Ερμιονίδα και Φίχτια - Μυκήνες - Μοναστηράκι στο Μέτρο 4.3.1. του Προγράμματος Αγροτικής Ανάπτυξης (ΠΑΑ)». 3. - Η με αριθμό 1888/26-6-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων». 4. - Η με αριθμό 1915/3-7-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών, σχετικά με τη «μετατροπή των συμβάσεων των 23 Υδρονομέων εργαζομένων της ΕΥΔΑΠ Α.Ε. σε αορίστου χρόνου και την ένταξή τους στον κανονισμό προσωπικού και τις συλλογικές συμβάσεις εργασίας (ΣΣΕ)». 5. - Η με αριθμό 1895/27-6-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών, με θέμα: «Η κατάσταση που επικρατεί στο Πεδίον του Άρεως είναι σε οριακό σημείο». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. - Η με αριθμό 1909/2-7-2018 επίκαιρη ερώτηση του Βουλευτή Χίου της Νέας Δημοκρατίας κ. Νότη Μηταράκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επανυπολογισμός συντάξεων βάσει του ν.4387/2016». 2. - Η με αριθμό 1906/29-6-2018 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: « Ηλεκτρονικό εισιτήριο: η ημέρα της Μαρμότας». 3. - Η με αριθμό 1914/3-7-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Διοικητικής Ανασυγκρότησης, με θέμα: «Αναγνώριση από το δημόσιο της προϋπηρεσίας που έχει διανυθεί στον ιδιωτικό τομέα». 4. - Η με αριθμό 1812/14-6-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά». 5. - Η με αριθμό 1554/24-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος Εθνικών Οδών Παιονίας». 6. - Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου». 7. - Η με αριθμό 1836/19-6-2018 επίκαιρη ερώτηση του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιά κ. Δημητρίου Καμμένου προς τον Υπουργό Εξωτερικών, με θέμα: «Βουλευτής Σύριζα εμφανίζεται ως Μακεδόνας με προσφυγή κατά της Ελλάδας». 8. - Η με αριθμό 1808/13-6-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς την Υπουργό Πολιτισμού και Αθλητισμού, με θέμα: «Συνεχή κρούσματα βίας στα γήπεδα του ελληνικού πρωταθλήματος ποδοσφαίρου». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας: 1. «Κύρωση του Μνημονίου Κατανόησης μεταξύ του Υπουργού Άμυνας του Βασιλείου του Βελγίου, του Υπουργείου Άμυνας της Τσεχικής Δημοκρατίας, του Υπουργείου Άμυνας της Δανίας, του Υπουργείου Εθνικής Άμυνας της Ελληνικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργείου Εθνικής Άμυνας της Πορτογαλίας και του Υπουργείου Άμυνας του Βασιλείου της Ισπανίας που αφορά στην Πολυεθνική Συνεργασία για Κατευθυνόμενα Πυρομαχικά Ακριβείας Αέρος - Εδάφους, καθώς και της επιγενόμενης 1ης Τροποποίησης αυτού και άλλες διατάξεις». 2. «Κύρωση της Τεχνικής Διευθέτησης μεταξύ των Υπουργείων Άμυνας της Ιταλικής Δημοκρατίας, του Βασιλείου της Ισπανίας, της Ελληνικής Δημοκρατίας και της Δημοκρατίας της Πορτογαλίας, όσον αφορά στο βασισμένο στη SIAF Σχηματισμό Μάχης, με τη Συμμετοχή της Ελληνικής Δημοκρατίας και της Δημοκρατίας της Πορτογαλίας». Τα νομοσχέδια ψηφίστηκαν στην αρμόδια Διαρκή Επιτροπή, κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσής τους. Ωστόσο, επειδή έχουν κατατεθεί, μια υπουργική τροπολογία, η 1636/87 και μια βουλευτική τροπολογία, η 1639/88 στο Μνημόνιο Κατανόησης, που αφορά στα κατευθυνόμενα πυρομαχικά ακριβείας αέρος - εδάφους, προτείνω αρχικά να τοποθετηθούν επί της αρχής των δύο συμβάσεων όσοι καταψήφισαν ή εξέφρασαν επιφυλάξεις, καθώς και ο αρμόδιος Υπουργός για πέντε λεπτά και στη συνέχεια - τώρα αυτό μπορούμε να το αλλάξουμε, τυπικά το διαβάζω - να συζητηθούν οι τροπολογίες με τους Κοινοβουλευτικούς Εκπροσώπους, τους εισηγητές και τους ειδικούς αγορητές, καθώς και τους αρμόδιους Υπουργούς να μιλούν ο καθένας για πέντε λεπτά. Για τη συζήτηση επί της αρχής φαντάζομαι ότι συμφωνείτε ομοφώνως. Περιμένουμε τον κύριο Υπουργό να μας πει για τη βουλευτική τροπολογία. Κύριε Υπουργέ, έχετε τον λόγο.
Κύριε Πρόεδρε, τώρα είδα τη βουλευτική τροπολογία. Κατ' αρχάς, δεν έχω αντίρρηση, αλλά θα προτιμούσα να δούμε το θέμα ολοκληρωμένα και να το φέρουμε την άλλη εβδομάδα, που έχουμε πάλι νομοσχέδιο.
Εντάξει.
Κατ' αρχάς δεν έχω αντίρρηση. Φαίνεται λογική, αφορά τους πολίτες πυροτεχνουργούς. Βεβαίως, εάν έχουν ατύχημα και πρέπει…
Εν υπηρεσία αυτό.
Εν υπηρεσία. Θα το δούμε. Απλώς, θέλω να δω τι επιπτώσεις έχει, να κάνουμε και μια μελέτη για την οικονομική επίπτωση και δεσμεύομαι προς τον κύριο συνάδελφο...
Ωραία. Επομένως, για τη βουλευτική τροπολογία δεν γίνεται τοποθέτηση. Θα συζητήσουμε όλα μαζί τα υπόλοιπα.
Μου επιτρέπετε, κύριε Πρόεδρε;
Κύριε Υπουργέ, έχετε τον λόγο.
Θέλω να πω ότι από το Γενικό Λογιστήριο του Κράτους, τώρα έρχεται υπογεγραμμένη η τροπολογία, που καταθέσαμε για το θέμα της επέκτασης του επιδόματος στην Ήπειρο και στη Μακεδονία. Δεν είχε υπογράψει ο Υπουργός, έχει υπογράψει τώρα και έρχεται η τροπολογία. Παράλληλα, στην τροπολογία για τα μερίδια, που είχαμε συζητήσει και την αποσύραμε, επειδή είχε μια διαφωνία ο Υπουργός Προστασίας του Πολίτη, υπήρχε μια διαμαρτυρία των συνδικαλιστών της Ελληνικής Αστυνομίας, γιατί υπήρχε μείωση στο βαθμό του αντιστρατήγου κατά 3 ευρώ. Εντάξει, το αντιλαμβάνομαι. Θέλω να πω, όμως, ότι οι στρατιωτικοί του αντίστοιχου βαθμού πληρώνουν 2.000 ευρώ κρατήσεις και της Αστυνομίας πληρώνουν 1.000 ευρώ κρατήσεις.
Για την παραμεθόριο.
Είναι άσχετο με την παραμεθόριο. Μιλώ για τα μερίδια.
Λέμε για την τροπολογία που δεν έρχεται.
Ελπίζω ότι μέχρι το τέλος της συνεδρίασης θα τη φέρω. Διότι, προκειμένου να εξαλείψουμε και αυτά τα 3 ευρώ, κάνουμε μια μικρή αλλαγή και στου ταξίαρχου από 24,5 μερίδια το πάμε στα 25 μερίδια και στου αρχιλοχία από 8 μερίδια σε 8,5 μερίδια. Οι βαθμοί αυτοί δεν υπάρχουν στην Ελληνική Αστυνομία. Προκειμένου να μην υπάρχει θέμα με την Ελληνική Αστυνομία, ελπίζω μέχρι το τέλος της συνεδρίασης να έχει υπογράψει ο κ. Τόσκας, διαφορετικά οι άλλες δύο παράγραφοι της τροπολογίας αυτής που αφορούν τους στρατιωτικούς μας, που βρίσκονται όμηροι στην Τουρκία θα πρέπει να κατατεθούν ως βουλευτικές τροπολογίες, προκειμένου να τις περάσουμε.
Εγώ αυτήν τη στιγμή - και όχι μόνο εγώ, αλλά και όλοι οι παρευρισκόμενοι στην Αίθουσα - έχω μπροστά μου μία μόνο υπουργική τροπολογία για τη δυνατότητα απόσπασης εκπαιδευτικών, που είναι σύζυγοι στρατιωτικών.
Έρχονται άλλες δύο.
Οι άλλες δύο που λέτε, δεν έχουν καν κατατεθεί.
Όχι, κατατέθηκαν και απεσύρθησαν.
Όχι, δεν έχουν κατατεθεί στο Προεδρείο. Για να πω εγώ ότι έχουν κατατεθεί, πρέπει να τις έχω. Σας λέω ότι δεν τις έχω. Επομένως, δεν έχουν κατατεθεί.
Είναι οι τροπολογίες που είχαμε συζητήσει στην προηγούμενη επιτροπή…
Δεν κατατέθηκαν.
Κύριε Υπουργέ, ακούστε τι θα σας πω.
Είναι οι τροπολογίες που αποσύραμε, κύριε Πρόεδρε.
Μιλάτε για την επιτροπή εσείς τώρα.
Στην επιτροπή, στο προηγούμενο νομοσχέδιο τις είχαμε καταθέσει και η κ. Κανέλλη και άλλοι συνάδελφοι ζήτησαν να τις αποσύρουμε για να τις συζητήσουμε.
Όχι, κύριε Υπουργέ, κάποιοι σας έχουν μπερδέψει. Κύριε Πρόεδρε, μπορώ να μιλήσω;
Περιμένετε ένα λεπτό, κυρία Κανέλλη.
Επειδή αναφέρθηκε σε εμένα ζητάω τον λόγο.
Για τα μερίσματα, κυρία Κανέλλη.
Δεν υπήρξε τέτοια τροπολογία. Δείτε και τα Πρακτικά. Κύριε Υπουργέ, στην τελευταία συνεδρίαση δεν υπήρξε τροπολογία για τα μερίσματα. Ήταν ο κ. Κουβέλης στην επιτροπή.
Όχι, δεν μιλάω γι' αυτήν την επιτροπή. Μιλάω για το προηγούμενο νομοσχέδιο, που το είχαμε μέσα ως άρθρο και ζητήσατε εσείς να το αποσύρουμε για να το σκεφθείτε.
Θαυμάσια. Σήμερα, όμως, μπορείτε να μου πείτε με ποια διαδικασία μας λέτε ότι μέχρι το τέλος της συνεδρίασης…
Κυρία Κανέλλη, αυτό θα το διευκρινίσω εγώ. Κύριε Υπουργέ, θα ήθελα να σας παρακαλέσω για το εξής: Κατ' αρχάς, ξεκινάει η συζήτηση, έχοντας μπροστά μας τη μία τροπολογία, την υπουργική, που γίνεται δεκτή. Υποθέτω, θα γίνει δεκτή και ευρύτερα από την Ολομέλεια. Για τις άλλες δύο που λέτε, εάν δεν είναι κάτι εξαιρετικά επείγον και με δεδομένο ότι την ερχόμενη εβδομάδα θα ξαναέχετε κάποιο δικό σας νομοσχέδιο, θα ήθελα να σας παρακαλέσω να μην μπλέξουμε την ιστορία και να τις φέρετε την ερχόμενη εβδομάδα, γιατί σήμερα έχουμε και περιορισμένο χρόνο, με άρσεις ασυλιών, που πρέπει να αρχίσουν συγκεκριμένη ώρα. Εάν είναι κάτι εξαιρετικά επείγον, αφού ολοκληρωθεί η συζήτηση γι' αυτό, θα δούμε εάν μπορούμε μία εκ των δύο. Αλλιώς, θα ήθελα να παρακαλέσω…
Κύριε Πρόεδρε, είναι δύο πολύ απλά, τα οποία τα έχουμε συμφωνήσει μαζί όλοι. Το ένα είναι η επέκταση του επιδόματος της παραμεθορίου στην Ήπειρο και τη Μακεδονία, που το έχουν ζητήσει όλοι οι Βουλευτές. απ' όλα τα κόμματα.
Ωραία, όταν θα έρθουν, αφού ολοκληρώσουμε τη συζήτηση, πριν κλείσω τη συνεδρίαση, θα δούμε εάν είναι κάτι που ομοφώνως το δέχονται όλοι στην Αίθουσα. Τότε, εντάξει. Διαφορετικά, θα ήθελα να παρακαλέσω να πάει την ερχόμενη εβδομάδα.
Κύριε Πρόεδρε…
Κυρία Κανέλλη, όταν θα μιλήσετε.
Κύριε Πρόεδρε, έχω ένσταση σε αυτό που μόλις είπατε.
Για ποιο θέμα; Δεν είπα τίποτα.
Είπατε, όταν θα τη φέρει να τη συζητήσουμε, εάν συμφωνούν όλοι. Εγώ σας λέω ότι και να συμφωνώ, δεν συμφωνώ με τη διαδικασία τρεχούσης της συνεδριάσεως να έρθει τροπολογία με το πρόσχημα ότι την έχουμε ζητήσει και θα την ψηφίσουμε. Διότι εάν αρχίσουμε να το δεχόμαστε, όταν διαμαρτυρόμαστε για την κατάθεση τροπολογιών…
Ωραία. Ας προχωρήσουμε σε αυτό που έχουμε μπροστά μας και όταν έρθει η ώρα, θα δούμε πώς θα χειριστούμε το θέμα, εάν χρειαστεί να το χειριστούμε. Απ' ό,τι βλέπω εδώ, οι θέσεις των κομμάτων για τις συγκεκριμένες ήταν οι εξής: ο ΣΥΡΙΖΑ ήταν υπέρ. Η Νέα Δημοκρατία είχε επιφύλαξη. Η Δημοκρατική Συμπαράταξη είχε επιφύλαξη. Η Χρυσή Αυγή ήταν κατά. Το Κομμουνιστικό Κόμμα ήταν κατά. Οι ΑΝΕΛ, Το Ποτάμι και η Ένωση Κεντρώων ήταν υπέρ. Με τη σειρά που είναι εδώ, θα λάβουν τον λόγο και οι έχοντες επιφύλαξη. Επομένως, από τη Νέα Δημοκρατία είναι ο κ. Αθανάσιος Δαβάκης. Κύριε Δαβάκη, έχετε τον λόγο για πέντε λεπτά, για να μιλήσετε για τη σύμβαση και για την ήδη γνωστή και κατατεθειμένη τροπολογία, που ανέγνωσα. Μόνο γι' αυτήν. Ορίστε, έχετε τον λόγο.
Κύριε Πρόεδρε, διατυπώσαμε επιφύλαξη, σχετικά με τις κυρώσεις των δύο συμβάσεων, δεδομένου ότι κατά τη διάρκεια της συζήτησης, παρισταμένου του Αναπληρωτή Υπουργού, ανέκυψαν διάφορα ζητήματα. Για να είμαστε καλύτερα οργανωμένοι, ζητήσαμε, όπως και οι περισσότεροι συνάδελφοι σ' αυτήν την Αίθουσα, την επιφύλαξη. Είμαστε θετικοί όσον αφορά τις κυρώσεις. Όμως, ανακύπτουν διάφορα ζητήματα. Ένα από αυτά τα ζητήματα είναι η θέση της χώρας μας σε ένα διεθνές περιβάλλον με την επικαιροποίηση της συμφωνίας για τα Σκόπια και τη γενικότερη σχέση του πώς θα μπορεί η χώρα να αντιτάξει ένα βέτο, μια αρνησικυρία, σε ζητήματα, όπως προβλέπει το άρθρο 14, για την ένταξη νέων μελών στο συγκεκριμένο μνημόνιο κατανόησης, το οποίο κυρώνουμε σήμερα. Θα σας πω ένα παράδειγμα: Αν τα Σκόπια ζητήσουν ως υπόθεση εργασίας στο μέλλον τη συμμετοχή τους σε συγκεκριμένη πολυεθνική συμμαχία, εμείς τι θα κάνουμε; Γνωρίζετε τι κυρώνουμε στην πρώτη σύμβαση τώρα. Με το άρθρο 2 παράγραφος 1 της συμφωνίας, η χώρα δεν μπορεί να αρνηθεί οποιαδήποτε αίτηση κράτους - μέλους της συμμαχίας, που θα προέλθει από αυτήν τη συμφωνία. Αντιλαμβάνεστε, λοιπόν, ότι εκεί υπάρχει ένα ζήτημα και αυτό είναι ένα πεδίο δόξης λαμπρό σχετικά με τις διάφορες κυβιστήσεις και - θα έλεγα - παλινωδίες, τις οποίες έχει υποφέρει τελευταίως ο κυβερνητικός εταίρος, ο συγκυβερνήτης κ. Καμμένος όσον αφορά τη συγκεκριμένη συμφωνία. Μάλιστα και σήμερα Υπουργός της συγκεκριμένης Κυβέρνησης ανέφερε ότι αυτή η συμφωνία δεν έχει καμμία ισχύ. Δεύτερον, η τελευταία περίπτωση της κυρώσεως της συμβάσεως που έχουμε είναι όσον αφορά τη Γενική Διεύθυνση Αμυντικών Εξοπλισμών, την αλλαγή, δηλαδή, του χρόνου θητείας στη Γενική Διεύθυνση Αμυντικών Εξοπλισμών. Το επιχείρημα της διαφάνειας είναι ακατάλυτο και συμφωνούμε προς αυτήν την κατεύθυνση. Υπάρχει, όμως και η θεσμική μνήμη και η εμπειρία των στελεχών της ΓΔΑΕΕ, η οποία υπονομεύεται απολύτως με τη συγκεκριμένη ρύθμιση. Και θα θέλαμε όσον αφορά αυτό, καθώς είμαστε αρνητικοί, να υπάρχει μια καλύτερη προσέγγιση εκ μέρους της πολιτικής ηγεσίας του Υπουργείου Εθνικής Άμυνας. Όταν λέω καλύτερη προσέγγιση, θέλω να πω - και το υπενθυμίζω - ότι τα συγκεκριμένα στελέχη, των οποίων τίθεται πλέον όριο παραμονής στη ΓΔΑΕΕ, έχουν μια εξαιρετική εμπειρία, έχουν μια ικανότητα του διαπραγματεύεσθαι με κολοσσούς εταιρειών, όπως όλοι γνωρίζουμε, και ανθρώπους οι οποίοι έχουν την εξειδίκευση να προωθούν προϊόντα και έχουν, φυσικά, και το πρόβλημα της αδιαφάνειας ενδεχομένως ή της διαφθοράς. Όμως αν υπάρχει αυτό, τότε ο νόμος που προσφάτως μαζί ψηφίσαμε, ο ν.4494/2017, περί συστάσεως συγκεκριμένου σώματος καταπολέμησης της αδιαφάνειας, ποιον λόγο έχει, κύριε Υπουργέ; Θα μπορούσαμε κατά τούτο, ενεργοποιημένου αυτού του νόμου, να καλύψουμε τα ζητήματα διαφάνειας και να μην υπονομεύσουμε τη θεσμική μνήμη, την εμπειρία, την ικανότητα και όλα αυτά τα στοιχεία που συνθέτουν εξαίρετα στελέχη της ΓΔΑΕΕ, εκτός αν έχετε κάποια συγκεκριμένα στοιχεία να πείτε. Θεωρώ, δηλαδή, με άλλα λόγια - και επαναλαμβάνω τη θέση μου - ότι είναι ακατάλυτο το οποιοδήποτε ζήτημα νομοθέτησης με λόγο και όρο τη διαφάνεια. Όμως επαναλαμβάνω ότι, επιτέλους, η συνέχεια του κράτους δεν πρέπει να αυτοϋπονομεύεται όσον αφορά ζητήματα που έχουν να κάνουν με την εμπειρία, την παράδοση και τη θεσμική μνήμη. Διότι εδώ που τα λέμε και αν αντικαταστήσετε το Χ στέλεχος με βάση τη συγκεκριμένη τροπολογία, το συγκεκριμένο στέλεχος ως άπειρο θα έχει μια σχετική διασύνδεση με αυτόν τον οποίον αποκατέστησε για να του πει ποιος είναι ο κ. Καμμένος, έμπορος όπλων, ποιος είναι ο κύριος Χ, ο κύριος Ψ. Θεωρώ ότι πρέπει να το δείτε ξανά.
Τους πολιτικούς υπαλλήλους εξισώνουμε με τους στρατιωτικούς.
Δεν παίζει κανέναν ρόλο.
Μην κάνετε μεταξύ σας διάλογο.
Επίσης, θεωρώ ότι… Θα μιλήσω και για την τροπολογία. Ή θέλετε να μιλήσουμε μετά για την τροπολογία;
Είπαμε, μαζί όλα.
Μαζί όλα.
Μιλήστε και για την τροπολογία που έχει κατατεθεί με μία μικρή άνεση χρόνου.
Η ρύθμιση για τους εκπαιδευτικούς που συνυπηρετούν με συζύγους - στρατιωτικά στελέχη είναι μία υπόθεση που κανένα μέλος από οποιαδήποτε πτέρυγα δεν μπορεί να αρνηθεί. Θέλω να υπενθυμίσω ότι πριν από ορισμένα χρόνια είχαμε, όταν ήμουν Υφυπουργός Εθνικής Άμυνας, εκ των ενόντων προσπαθήσει και είχαμε ζητήσει από το Γενικό Επιτελείο Στρατού - από όπου είναι οι περισσότερες περιπτώσεις, τα περισσότερα στελέχη που αιτούνται αυτή τη ρύθμιση και θεωρώ ότι είναι σωστή η κατεύθυνση και η επιλογή που κάνετε και το θεσμοθετείτε - να μας πουν τις περιπτώσεις οι οποίες δεν είχαν ικανοποιηθεί. Και είχε σταλεί στον τότε Υπουργό Παιδείας ο συγκεκριμένος κατάλογος, προκειμένου να δώσει την πιο κατάλληλη ρύθμιση και να ικανοποιήσει όλα τα αιτήματα. Δεν έχει γίνει, όμως, νομοθετική ρύθμιση. Άλλωστε, δεν είχαμε ως Υφυπουργοί και νομοθετική πρωτοβουλία, όπως ξέρετε, κύριε Πρόεδρε. Όμως, εν πάση περιπτώσει, πιστεύω ότι αυτό είναι θετικό και θα καταμετρηθεί στα ελάχιστα θετικά που η υπουργία σας έχει θεσμοθετήσει. Αυτά ήθελα να πω. Σας ευχαριστώ πολύ, κύριε Πρόεδρε.
Ωραία. Τον λόγο τώρα έχει ο κ. Ανδρέας Λοβέρδος. Ορίστε, έχετε τον λόγο, κύριε Λοβέρδο. Μπορείτε να μιλήσετε και εσείς για την τροπολογία με μία σχετική άνεση.
Κύριε Πρόεδρε, ευχαριστώ. Είχα τοποθετηθεί γενικώς θετικά και στην επιτροπή και τήρησα την επιφύλαξή μου για τους γνωστούς λόγους. Θέλω να επαναλάβω και στη Βουλή ότι μετά από τη συζήτηση που είχαμε και με τον κ. Κουβέλη στην επιτροπή και στις δύο περιπτώσεις που έχουμε τώρα εδώ, στο μνημόνιο κατανόησης στη μια περίπτωση που υπεγράφη το 2016, αλλά και στην κύρωση για τον σχηματισμό μάχης που αφορά τέσσερα κράτη στην άλλη περίπτωση, δεν έχουμε λόγους να πούμε «όχι». Επίσης, δεν βλέπουμε λόγο να πούμε «όχι» και για το άρθρο 3 του σχεδίου νόμου, που ενσωματώνει μία τροπολογία που κατατέθηκε στη Διαρκή Επιτροπή. Και αυτή την είχαμε και εκεί κατά κάποιο τρόπο σχολιάσει. Όσον αφορά τώρα τη σημερινή τροπολογία, έχω και εγώ να πω, όπως και ο κ. Δαβάκης - φαντάζομαι και ο Υπουργός - ότι είναι απαραίτητη. Τη θυμάμαι ως θέμα και ως Υπουργός Παιδείας. Επιτέλους, δίνεται μια λύση στο ιστορικό της προσπάθειας επίλυσης, πέραν των προσπαθειών που είχαν γίνει και τότε. Καταγράφω ότι τώρα τελευταία ξεκίνησε από την Ένωση Στρατιωτικών Περιφερειακής Ενότητας Λάρισας, που ανήκει στην ΠΟΜΕΝΣ, μία τέτοια προσπάθεια, ειδικά μετά από τον Νομό Μαγνησίας, επειδή αυτός έχει ως νομός μια σειρά από δυσκολίες με τα νησιά του. Επίσης και από την Ένωση Βόλου δόθηκε ένα τέτοιο αίτημα και ένα τέτοιο μήνυμα μέσω της ΠΟΜΕΝΣ κεντρικά και προς τη δική μας παράταξη. Θεωρώ ότι δίνει μία λύση στο πρόβλημα που και ο κ. Μπαργιώτας ως Βουλευτής της Δημοκρατικής Συμπαράταξης και του Κινήματος Αλλαγής είχε θέσει και με ερώτησή του στη Βουλή και είχε εισπράξει μία απάντηση με θετικό περιεχόμενο. Άρα λοιπόν, ήρθε η ώρα της λύσης και δεν έχουμε καμμία αντίρρηση προφανέστατα. Εκμεταλλευόμενος - όχι - αξιοποιώντας - ναι - την παρουσία του κυρίου Υπουργού εδώ, θέλω να του κάνω μια ερώτηση και παρακαλώ να μας απαντήσει, διότι με τις αλλεπάλληλες συνεντεύξεις που δίνει και με τα στελέχη του που βγαίνουν στα μέσα ενημέρωσης, δημιουργούνται συγχύσεις. Κύριε Υπουργέ, ξέρετε καλά τις ειδικές διαδικασίες που έχουν να κάνουν με το ΝΑΤΟ, όταν προσκαλείται ένα καινούργιο, ένα υποψήφιο κράτος - μέλος. Γνωρίζετε πολύ καλά ότι στις 11 του μηνός Ιουλίου στο Summit, στη Σύνοδο Κορυφής του ΝΑΤΟ στις Βρυξέλλες θα προσκληθεί η FYROM όχι για να ενταχθεί, αλλά για να ξεκινήσουν οι διαδικασίες. Και αν επαναληφθεί η παλιά εμπειρία, ο Πρωθυπουργός αυτής της χώρας θα πάει εκεί να απευθυνθεί στους είκοσι οχτώ. Έτσι γινόταν παλιά. Δεν ξέρω αν τώρα θα γίνει κάτι άλλο. Θα το δούμε. Από τη μέρα εκείνη και μετά - θα είστε και εσείς εκεί, μάθαμε - ξεκινούν οι ενταξιακές διαπραγματεύσεις, που έχουν να κάνουν με θέματα άμυνας, δικαιωμάτων και υποχρεώσεων - έχουμε πολύ μεγάλη πείρα στα θέματα των διευρύνσεων του ΝΑΤΟ, τα ξέρουμε καλά - βραχείες διαπραγματεύσεις, που σε δύο, σε τρεις, σε τέσσερις μήνες συνήθως κλείνουν. Άρα μιλάμε για κάτι το οποίο θα ολοκληρωθεί, κατά τα ειωθότα, τους επόμενους μήνες. Μετά συντάσσεται το σχετικό πρωτόκολλο, υπογράφεται από τους μόνιμους αντιπροσώπους και πηγαίνει για κύρωση στα κράτη - μέλη. Αυτά τα είπα και στην ομιλία μου στη Βουλή τις μέρες που συζητούσαμε την πρόταση δυσπιστίας. Έλεγα, λοιπόν, τότε - και δεν υπάρχει καμμία δυνατότητα να το αρνηθεί αυτό κανένας λογικός άνθρωπος - ότι, από τη στιγμή που υπογράφεται μια συμφωνία, παράγει κάποια νομικά τετελεσμένα - και λέω «κάποια» γιατί η προκειμένη εμπεριέχει εγγυήσεις που την απλώνουν στον χρόνο - , αυτό που προανέφερα, και οπωσδήποτε πολλά πολιτικά τετελεσμένα. Όταν αυτή η διαδικασία εξελιχθεί, υπογραφούν τα πρωτόκολλα και γυρίσουν προς κύρωση από χώρα σε χώρα, αντιλαμβάνεστε ότι τα περιθώρια μετά στενεύουν για τον οποιονδήποτε. Χθες δημιουργήσατε για ακόμη μία φορά μια σύγχυση. Αυτά που δηλώσατε το πρωί ήταν διαφορετικά από αυτά που δηλώσατε το βράδυ. Τώρα είμαστε στην Εθνική Αντιπροσωπεία και εσείς στην Εθνική Αντιπροσωπεία έρχεστε. Τώρα, λοιπόν, που είστε εδώ, δώστε μια ξεκάθαρη απάντηση γι' αυτά τα θέματα που προανέφερα και τουλάχιστον κάντε με έναν τρόπο απολύτως σαφή, γνωστή στον ελληνικό λαό τη στάση σας. Ευχαριστώ.
Προχωράμε στον ειδικό αγορητή της Χρυσής Αυγής τον κ. Νικόλαο Κούζηλο. Κύριε Κούζηλε, έχετε τον λόγο. Τοποθετηθείτε και για την ήδη κατατεθειμένη τροπολογία.
Το μνημόνιο για την πολυεθνική συνεργασία και τα κατευθυνόμενα πυρά ακριβείας, είναι μια τυπική κύρωση, στο πλαίσιο ευρέως του ΝΑΤΟ. Η θέση μας για το ΝΑΤΟ φυσικά είναι γνωστή. Δεν θεωρούμε ότι είναι φίλοι μας ούτε ότι εξυπηρετεί τα εθνικά μας συμφέροντα. Η συγκεκριμένη κύρωση αφορά κατευθυνόμενα πυρομαχικά ακριβείας. Προβλέπεται η παροχή διευκόλυνσης από τον επικεφαλής έθνους ή υπηρεσίας σε ελεγκτές για την πρόσβαση σε συγκεκριμένα δεδομένα. Όλοι, δηλαδή, όσοι κυρώσουν τη συγκεκριμένη συμφωνία, θα μπορούν να έχουν δεδομένα για ένα πολύ ευαίσθητο κομμάτι, όπως είναι τα κατευθυνόμενα βλήματα ακριβείας αέρος - εδάφους ή προς επιθεώρηση στοιχεία, όπου υπάρχουν προβλέψεις για ανταλλαγές πληροφοριών και δεδομένων. Εδώ υπάρχουν τα εξής ερωτήματα: Έχουμε δει σε πολλές κυρώσεις να υπάρχει μια προέκταση και να μπαίνουν και άλλες χώρες. Και λέμε: Σκόπια. Τουρκία; Να βάλουμε μέσα και την Αλβανία που έχουμε ακούσει ότι προσπαθήσατε να τη βάλετε στην Ευρωπαϊκή Ένωση και το ΝΑΤΟ; Φυσικά και είμαστε αρνητικοί στη συγκεκριμένη ευρεία μορφή, είναι προεκτάσεις.
…(δεν ακούστηκε)
Στην Ευρωπαϊκή Ένωση. Από εκεί θα πάμε μετά στην επόμενη κύρωση για να δούμε τι γίνεται για τον ευρωστρατό με τη συγκεκριμένη κύρωση. Να συνεχίσω την τοποθέτησή μου και για την επόμενη κύρωση, κύριε Πρόεδρε.
Όπως είπα και για τις δύο και για την ήδη κατατεθείσα τροπολογία. Γι' αυτό και αφήνω λίγο χρόνο παραπάνω από τα πέντε λεπτά.
Σε σχέση τώρα με τη δεύτερη κύρωση, τον σχηματισμό μάχης SIAF. Αφορά γενικές προϋποθέσεις σχηματισμού αμφίβιου σχήματος μάχης της Ευρωπαϊκής Ένωσης. Εδώ θέλω να πω για τον ευρωστρατό ότι είμαστε τελείως αντίθετοι. Το έχουμε πει χιλιάδες φορές αυτό. Επίσης, να τονίσω ότι, όπως είπαμε και στην επιτροπή, οι συγκεκριμένοι σχηματισμοί έχουν μια προϊστορία. Όλα αυτά ξεκινούν από τη Σύνοδο Κορυφής του ΝΑΤΟ το 1999 στην Ουάσινγκτον, όπου θεσμοθετήθηκε η αποστολή στρατευμάτων σε όλον τον κόσμο με διάφορα προσχήματα, όπως: τρομοκρατία, οικονομική δυσπραγία, η κατάρρευση της πολιτικής τάξης, η διατάραξης εισροής ζωτικών πόρων. Νομιμοποίησε, δηλαδή, το ΝΑΤΟ - και τώρα και ο ευρωστρατός, η Ευρωπαϊκή Ένωση - την επέμβαση όπου θίγονται τα συμφέροντα των μεγάλων. Όπου θίγονται τα συμφέροντα της Αμερικής μπορεί στην ουσία να επέμβει. Είναι πάρα πολύ απλά αυτά που θέτει το ΝΑΤΟ. Με τη δημιουργία της Ευρωπαϊκής Ένωσης και του ευρωστρατού αποφασίστηκε ακριβώς το ίδιο. Η Ευρωπαϊκή Ένωση με το πρόσχημα της έγκαιρης αντιμετώπισης των απειλών και της αποτελεσματικής διαχείρισης των κρίσεων, αποφάσισε και προχώρησε το 2003 στη δημιουργία ευέλικτων και ταχυκίνητων στρατιωτικών τμημάτων, στο πλαίσιο της κοινής πολιτικής ασφάλειας και άμυνας της Ευρωπαϊκής Ένωσης, η οποία είναι ενάντια στα εθνικά μας συμφέροντα. Θα σας εξηγήσω αμέσως γιατί. Μέσω τέτοιων πολιτικών η Ευρωπαϊκή Ένωση - που προσπαθεί και όλοι γνωρίζουμε τον ρόλο της, να ελέγχουν δύο - τρία μεγάλα κράτη και οι υπόλοιποι δεν υπάρχουν στην ουσία, είναι υποτακτικά - και το ΝΑΤΟ μπορούν να επέμβουν σε οποιοδήποτε έδαφος όχι μόνο της Ευρώπης, αλλά σε όλον τον κόσμο. Το δεχόμαστε αυτό; Αυτό είναι εθνική κυριαρχία, εθνικό ανεξάρτητο κράτος, να δεχόμαστε και να υπογράφουμε ότι μπορούμε ή ότι μπορεί το ΝΑΤΟ να επέμβει; Σας ξαναλέω τα προσχήματα που έχει βάλει: Έγκαιρη αντιμετώπιση των απειλών κρίσης και κατάρρευση της πολιτικής τάξης, τρομοκρατία, οικονομική δυσπραγία, διατάραξη ζωής, ζωτικών πόρων. Όλα αυτά εσείς τα δέχεστε σε μια χώρα, σε ένα κυρίαρχο κράτος; Συνεχίζω. Στην περίπτωση αυτή, για τη SIAF, θα μπορεί για την πρόληψη κρίσεων, σταθεροποίηση, ανοικοδόμηση να επέμβει και στη χώρα μας. Το δεχόμαστε; Αυτό κυρώνουμε σήμερα. Όλο αυτό μπορεί να το κυρώσει ένα κυρίαρχο κράτος, όπως λέτε ότι είμαστε; Ως Αντιπολίτευση, ΣΥΡΙΖΑ και ΑΝΕΛ, αυτά όλα, τέτοιες κυρώσεις θα τα δεχόσασταν; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να θυμηθούμε λιγάκι ποιος ήταν ο σκοπός δημιουργίας του ΝΑΤΟ το 1949; Να αποτρέψει την Ευρώπη από τον κομμουνιστικό κίνδυνο. Τώρα, όμως, αυτό που βλέπουμε είναι ότι έχουν αντιστραφεί οι όροι και αυτό που κάνει το ΝΑΤΟ είναι να προασπίζει τα συμφέροντα της νέας τάξης πραγμάτων σε μια παγκοσμιοποίηση. Προασπίζει τα συμφέροντα της παγκοσμιοποίησης. Αυτό που θέλουμε να πούμε είναι ότι - και θα ανατρέξουμε και στον κοινοβουλευτικό έλεγχο για αυτό, να κάνουμε ερωτήματα και να πάρουμε απαντήσεις - με τα γεγονότα που υπάρχουν αυτή τη στιγμή στα Σκόπια και στην Αλβανία μπορούμε να επέμβουμε εμείς, ως μέλη του ΝΑΤΟ και της Ευρωπαϊκής Ένωσης, σε πιθανή ενδεχόμενη τριχοτόμηση ή διχοτόμηση; Είναι αιτία να επέμβουμε; Μπορούμε να επέμβουμε; Διότι, αν μπορούμε, πάμε σε άλλα δεδομένα…
Κύριε Κούζηλε, ολοκληρώστε, παρακαλώ.
Ολοκληρώνω, κύριε Πρόεδρε, αλλά είναι δύο οι κυρώσεις.
Ναι, ήδη σας έχω αφήσει, όπως βλέπετε, επτά λεπτά.
Κλείνοντας, να πούμε ότι δεν πιστεύουμε στην Ευρώπη που εσείς πιστεύετε, σ' αυτό που υπάρχει αυτή τη στιγμή, στην Ευρώπη με την κυριαρχία της Γερμανίας. Πιστεύουμε στην Ευρώπη των εθνών και δεν θα σταματήσουμε ποτέ να αγωνιζόμαστε για μια μεγάλη Ελλάδα σε μια ελεύθερη Ευρώπη. Ευχαριστώ πολύ.
Ολοκληρώνουμε με την κ. Λιάνα Κανέλλη από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Να ξεκινήσω από τις τροπολογίες για να σας διευκολύνω και βεβαίως, θα πούμε «ναι»…
Για μια μιλάμε τώρα.
Για τη σημερινά κατατεθειμένη. Μία είναι η τροπολογία για τους εκπαιδευτικούς που συνοδεύουν ως σύζυγοι και συγγενείς. Υπάρχει μια ένσταση την οποία δεν λάβατε υπ' όψιν σας και θα παρακαλούσα στην ομιλία σας να τοποθετηθείτε ως προς αυτή που ενσωματώσατε, δηλαδή για το πολιτικό προσωπικό στη ΓΔΑΕΕ που δεν μπορεί να είναι σε διαφορετικό χρονικό διάστημα απ' ό,τι οι στρατιωτικοί, διοριζόμενο μετά έξι χρόνια. Μη χάνω χρόνο τώρα να το αναλύω. Εκεί εμείς είχαμε μια ένσταση και τη διατυπώσαμε, γι' αυτό είχα επιφυλαχθεί για την Ολομέλεια. Τώρα το ενσωματώσατε μέσα και είμαι υποχρεωμένη να τοποθετηθώ και γι' αυτό. Δεν έχετε μια διευκρίνιση σε ό,τι αφορά το διευθυντικό προσωπικό. Διότι, εάν αφορά το σύνολο του προσωπικού της ΓΔΑΕΕ, εκεί θα έχουμε ένα πρόβλημα. Θα πάτε να κτυπήσετε, υποτίθεται, ένα ενδεχόμενο δημιουργίας υπόπτων εξ ορισμού. Είναι ντροπή και να το λέμε, εδώ που τα λέμε, μεταξύ πολιτικού και στρατιωτικού προσωπικού ότι, άμα μείνεις πολύ καιρό, διαφθείρεσαι. Δηλαδή, κανονικά δεν θα έπρεπε να υπάρχει σαν σκέψη αυτό το πράγμα, αλλά έτσι όπως είναι η νοοτροπία είναι προσβλητικό ακόμα και να το συζητάμε. Όμως είναι σύμφυτο πια του καθεστώτος στο οποίο ζούμε έτσι όπως ζούμε, όχι εδώ, αλλά στον αστικό πολιτισμό: «Μη μείνεις και πολύ και αποκτήσεις γνωριμίες και επειδή θα αποκτήσεις γνωριμίες, θα τα πιάσεις κιόλας». Όμως, όταν μιλάμε για το πολιτικό προσωπικό, να πούμε το εξής: Αυτό μπορεί να γίνει αύριο το πρωί αντικείμενο με το πρόσχημα ότι δεν μπορεί να υπηρετεί εκεί και να αρχίσει μία αλλεπάλληλη ροή και να την πληρώνει ένα πολιτικό προσωπικό το οποίο δεν έχει προνόμια. Θα ήθελα μία διευκρίνιση γι' αυτό. Θα δεχθώ να την ακούσω. Αναγκαστικά εμπεριέχεται μέσα, αυτό λέω. Ούτως ή άλλως, εμείς δεν θα ψηφίσουμε, αλλά θα πούμε «όχι» στις δύο αυτές συμβάσεις που φέρατε, που παίρνουν τη μορφή νόμου. Δεν θα ήθελα να επαναλάβω όλα όσα είπα. Η θέση μας είναι γνωστή και, δυστυχώς, ιστορικά δικαιωμένη. Αυτό δε, αυτές τις μέρες φαίνεται παραπάνω από οτιδήποτε άλλο, διότι δεν έπρεπε να είμαστε σε έναν σχηματισμό σαν το ΝΑΤΟ. Δεν έχουμε τίποτα να κερδίσουμε. Στέλνουμε στρατιωτικούς σε έντεκα αποστολές από τις είκοσι δύο που έχει στον κόσμο, μας κοστίζει ο τζίτζικας αηδόνι, κάνουμε ό,τι θέλουν και φάγαμε κυριολεκτικά κατά πρόσωπο τη βαριά προσβολή ότι η χώρα είναι μεντεσές στα δυτικά Βαλκάνια. Τα δυτικά Βαλκάνια ήταν επί Γιουγκοσλαβίας. Αυτά λέτε τώρα «δυτικά Βαλκάνια», με εξαίρεση την Αλβανία. Τι άλλο λέτε; Μιλάτε για την κατακερματισμένη δια ΝΑΤΟϊκών βομβαρδισμών - και όχι μόνο - και μέσω ευρωπαϊκών εθνοκαθαρτήριων εξάρσεων του εθνικισμού, μέχρι να κοπούν σε κομματάκια, την προτεκτορατοποίηση. Κύριε Πρόεδρε, διάβαζα κατάπληκτη - το λέω σε σας που θέλετε να ενοποιήσετε τα δυτικά Βαλκάνια υπό την ομπρέλα του ΝΑΤΟ - ότι όλη η νομενκλατούρα, κοινωνική και μη, των Σκοπίων, μεταξύ αυτών ο πρώην Πρόεδρος της Βουλής του Κοσσόβου, η γυναίκα του και τα παιδιά του, ο πρώην Πρωθυπουργός, η γυναίκα του και τα παιδιά του, συλλήβδην καλλιτέχνες, αθλητές, διοικητικοί υπάλληλοι ζήτησαν και πήραν σε χρόνο «ντε τε» την αλβανική υπηκοότητα στο Κόσσοβο. Αυτό το λέω για να προϊδεάσω τον κόσμο, που μας ακούει για το τι σημαίνει ΝΑΤΟϊκή ενοποίηση στα Βαλκάνια και χαρακτηρισμοί όπως «δυτικά Βαλκάνια», «βόρεια Μακεδονία», «βόρεια Ήπειρος», «βόρεια Κύπρος». «Καπάκι» έρχεται και ο κ. Κοτζιάς και λέει ότι έχουμε ομοιότητες με το Βιετνάμ στο Αιγαίο για το δίκαιο της θάλασσας. Ακούω και σήμερα εδώ μέσα ότι δεν έχει λόγο ύπαρξης το ΝΑΤΟ, γιατί εξέλιπε ο κομμουνιστικός κίνδυνος. Ξέρω ότι ο κ. Τραμπ είπε στον κ. Μακρόν: «Δεν τα παρατάς να έρθεις με μας, να φύγεις από την Ευρωπαϊκή Ένωση;». Αυτό το λέω τώρα, επειδή ήρθε και ο κ. Μοσκοβισί εχθές - να μην τα πω γαλλικά - για να καταλαβαίνει και ο κόσμος τι ερχόμαστε εδώ και ψηφίζουμε, δηλαδή να μείνουμε εμείς έτσι, αλλά να τα βρω και με τον Πούτιν, για να δούμε ποιος θα φτιάξει το σιιτικό ή το σουνίτικο μέτωπο κάτω με το Ιράν, με την Τουρκία, με τη Σαουδική Αραβία, με το Λίβανο. Υπάρχουν ερωτήσεις απλές: Έχει ο Λίβανος ΑΟΖ; Έχει η Γάζα ΑΟΖ; Έχουν αναγνωρισμένα δικαιώματα οι Παλαιστίνιοι στην περιοχή με μέτωπο στη θάλασσα; Αυτά δεν τα συζητάμε καθόλου. Δεν ανοίγουμε ποτέ τέτοιου τύπου συζητήσεις. Ανοίγουμε διαπραγματεύσεις με έγκυρες ή μη έγκυρες υπογραφές, με εκατόν πενήντα ή με εκατόν ογδόντα, με δημοσκοπήσεις, με εκλογές, με σκοπιμότητες. Έρχομαι και σας λέω το εξής: Πηγαίνετε τώρα και συμμετέχετε σε μια διαδικασία προκειμένου να πάρετε βλήματα για την Πολεμική Αεροπορία, τα λεγόμενα «κατευθυνόμενα πυρομαχικά». Ωραία! Ποιος σας λέει ότι δεν τα χρειάζεται; Εμείς πρώτοι θα σας το πούμε. Μιλάω με τους στρατιωτικούς. Σαρξ εκ της σαρκός του ελληνικού λαού είναι. Ξέρουμε τις ανάγκες τους. Έχουμε πολεμική βιομηχανία; Δεν μπορούσαμε να τα φτιάξουμε μόνοι μας και να μην μπαίνουμε σε τέτοιες συμμαχίες; Δεν έχουμε επιστημονικό δυναμικό; Έχουμε ανθρώπους που έχουν το μυαλό, τη δυνατότητα, που είναι εκπαιδευμένοι από τον ίδιο τον ελληνικό λαό με βαρύ κόστος. Δεν έχουμε φυσικούς πόρους; Δεν έχουμε τεχνογνωσία; Δεν θα μπορούσαμε να έχουμε και δουλειές και αξιοποιημένους ανθρώπους και να μην τους στέλνουμε για έναν παραπανίσιο τίτλο ή ένα μεροκάματο σε έντεκα αποστολές του εξωτερικού; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Έχουμε εμείς εδώ κανένα ινστιτούτο, που να μας λέει τι μπορούμε και τι δεν μπορούμε να φτιάξουμε μόνοι μας; Και θα πάμε στη μία δράκα εκεί, που θα εξυπηρετήσει τα δικά τους τα συμφέροντα; Οπότε λέμε «όχι» σ' αυτή τη συμφωνία γι' αυτούς τους λόγους που σας λέω, οι οποίοι συμπαρασύρονται και από τη γενικότερη πολιτική μας θέση απέναντι στο ΝΑΤΟ. Ξέρετε κάτι; Μας προκύπτει μια ερώτηση από αυτόν τον σχηματισμό μάχης, καθώς έχει ολοκληρωθεί ή είναι προς ολοκλήρωση η αντιπυραυλική ασπίδα του ΝΑΤΟ. Δηλαδή ζούμε μέρες, τι να σας πω; Λίγο πριν από την Κούβα! Στη ρητορική του ΝΑΤΟ ζούμε κάτι μέρες που έρχονται οι πύραυλοι και πρέπει να φτιάξουμε αντιπυραυλική ασπίδα από την Εσθονία μέχρι κάτω τη Συρία και να περνάνε όλα πάνω από το σώμα της Ελλάδας! Ακούμε δηλώσεις ότι το ΝΑΤΟ θα σώσει την οικονομική καταστροφή την οποία ζει ο λαός των Σκοπίων. Έρχεται το ΝΑΤΟ να κάνει επένδυση εκεί σαν την Bondsteel. Δηλαδή με τις βάσεις; Θέλετε να μου πείτε δηλαδή ότι αυξήθηκε ο τουρισμός και ο πλούτος της Κρήτης επειδή έχει τη βάση της Σούδας; Μύγα ελληνική δεν μπαίνει στη Σούδα. Με βάση της σύμβαση, άμα χαλάσει κάτι, δεν μπορεί να μπει Έλληνας υδραυλικός! Μπορούν όμως, να φέρουν όποιον θέλουν από οποιοδήποτε μέρος της γης. Γκουαντάναμο δεκατρία είχε η Ευρώπη. Δεκατρία Γκουαντάναμο! Δεκαπέντε ερωτήσεις έχουμε κάνει τα προηγούμενα χρόνια για Γκουαντάναμο, από τα οποία δεν εξαιρέθηκε ούτε η Σούδα και μεταφέρονταν από εδώ πέρα μπρος και πίσω τρομοκράτες. Πότε πλούτησαν οι λαοί όταν πήγε το ΝΑΤΟ εκεί; Ξέρετε τι παράγει το ΝΑΤΟ - επιμένουμε είναι ορατό - όπου και να πάει, όπου και να εμφανιστεί; Πρόσφυγες. Όσον αφορά την πρόσφατη πρόταση που έγινε στην Αλβανία να πάρει πρόσφυγες, τώρα που είχαν τα προβλήματα οι Γερμανοί και οι άλλοι, ο κ. Κούρτς - που έχει τους λιγότερους, αλλά είναι ο περισσότερο φασιστοειδής από όλους και θέλει να ξανανασυστήσει την Αυστροουγκρική αυτοκρατορία επί των πτωμάτων των μεταναστών, γιατί γυρίσαμε την ιστορία εκατό χρόνια πίσω - ξέρετε τι είχε πει για τις προετοιμασίες; Είχε κάνει προετοιμασίες εδάφους για να υποδεχθεί ένα εκατομμύριο Αλβανούς από το Κόσσοβο. Δηλαδή το έργο…
Κυρία Κανέλλη, παρακαλώ ολοκληρώστε.
Τελειώνω, κύριε Πρόεδρε. Ακούστε με. Εδώ πρέπει να έρθετε μια μέρα με έναν λογαριασμό και να μας απαντήσετε πόσα δίνει για αυτήν την πολεμική προετοιμασία και έναντι ποίου και το ΝΑΤΟ και η Ευρωπαϊκή Ένωση. Διότι, πρέπει να ξέρουμε το τιμολόγιο των συγχαρητηρίων των Ηνωμένων Πολιτείων για την Ελλάδα που πεινάει, που δεν έχει να φάει, που δεν μπορεί να ικανοποιήσει ακόμα και τους στρατιωτικούς και τις ανάγκες τους ως πολιτικό προσωπικό και να τους δώσει την αμοιβή τους. Διότι πρέπει να ξέρουμε πόσο, στον κόρακα, είναι συνολικά αυτό το ποσό για το ΝΑΤΟ και δεν έχει ο κόσμος να φάει και αντιμετωπίζει τους πρόσφυγες ως μη ζωτικό υλικό, του οποίου το ΝΑΤΟ πρέπει να προσέχει τη μεταφορά; Προσέξτε, οι άνθρωποι, οι ζωντανοί, οι πρόσφυγες, δεν είναι υλικό ζωτικό. Δεν έχουν ζωή, είναι «res», είναι αντικείμενα προφανώς, εννοώ μη ζωτικά αγαθά, αντικείμενα.
Κυρία Κανέλλη, δεν μπορώ να σας δώσω άλλο χρόνο. Παρακαλώ, ολοκληρώστε.
Ψηφίζουμε, λοιπόν, «όχι». Σας ευχαριστώ πολύ για την ανοχή, κύριε Πρόεδρε.
Πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή την 1-6-2018: Ποινική δικογραφία, που αφορά στη Βουλευτή και Υπουργό Διοικητικής Ανασυγκρότησης κ. Όλγα Γεροβασίλη.
Κύριε Πρόεδρε, θα ήθελα να λάβω το λόγο σχετικά με την τροπολογία.
Για ποια τροπολογία μιλάτε;
Κύριε Πρόεδρε, επί της τροπολογίας που μιλάμε σήμερα.
Τοποθετήθηκε ο εισηγητής σας.
Δεν τοποθετήθηκε.
Είπε ότι είναι «υπέρ».
Είπατε ότι θα μας δώσετε τον λόγο επί της τροπολογίας.
Ορίστε, κύριε Παππά, έχετε τον λόγο για δύο λεπτά μόνο για την τροπολογία.
Ο κ. Λοβέρδος μπορεί να μιλάει επί παντός επιστητού ως Κοινοβουλευτικός Εκπρόσωπος του ΠΑΣΟΚ και ο Χρήστος Παππάς…
Και ο δικός σας ο εισηγητής μίλησε γενικότερα.
Κοιτάξτε, κύριε Πρόεδρε…
Κοιτάξτε, εσείς παίρνετε τον λόγο με βάση τον Κανονισμό, που τον γνωρίζετε πάρα πολύ καλά, ίσως καλύτερα και από εμένα, για την τροπολογία.
Δεν σας πιστεύω, κύριε Πρόεδρε. Χαριτολογείτε!
Εγώ στα δύο λεπτά που σας δίνω, πείτε ότι θέλετε, αλλά για δύο λεπτά παρακαλώ.
Κύριε Υπουργέ, σε ότι αφορά την τροπολογία που πρόκειται να φέρετε και αφορά την παραμεθόριο, να εντάξετε την παραμεθόριο, Ήπειρο, Μακεδονία κ.λπ., θέλω να σας επιστήσω την προσοχή να κοιτάξετε και για τα αναδρομικά, όσο καιρό δεν ίσχυαν αυτές οι περιοχές στην παραμεθόριο. Σε ό,τι αφορά τους εκπαιδευτικούς πρωτοβάθμιας και δευτεροβάθμιας, για να συνυπηρετούν οι σύζυγοι, εμείς δεν θα μπορούσαμε να μην συμφωνήσουμε. Είναι ένα πάγιο αίτημα στις Ένοπλες Δυνάμεις, για το οποίο μάλιστα ο ομιλών έχει κάνει και πάρα πολλές φορές ερωτήσεις στο πλαίσιο του κοινοβουλευτικού ελέγχου. Όμως, θέλω να πω - και ενδεχομένως να φέρετε μια δεύτερη τροπολογία στη σημερινή πάνω σε αυτό - για το διοικητικό προσωπικό, που υπάρχει στα σχολεία και που δεν νοούνται ως εκπαιδευτικοί. Έχουμε δηλαδή γραμματείς, έχουμε άλλο προσωπικό, που είναι ενταγμένοι στην πρωτοβάθμια και δευτεροβάθμια εκπαίδευση και δεν θα τύχουν αυτού του προνομίου. Πρέπει, λοιπόν, να το κοιτάξετε και να το φέρετε σύντομα, ενδεχομένως σε μία άλλη τροπολογία ή να αποσύρετε αυτήν και να το εντάξετε. Σε ό,τι αφορά το ΝΑΤΟ, θέλω να επισημάνω, κύριε Πρόεδρε, και είναι ευκαιρία, ότι εμείς, εσείς δηλαδή οι κυβερνώντες ως πιστοί σύμμαχοι της βορειοατλαντικής τρομοκρατικής συμμαχίας η οποία αυτήν τη στιγμή δεν εξυπηρετεί κανένα ελληνικό εθνικό συμφέρον, προσφέρετε πάνω και από το πλαφόν που έχει θέσει ο ίδιος ο Πρόεδρος των Ηνωμένων Πολιτειών, δηλαδή το 2% του ΑΕΠ. Δηλαδή, προσφέρετε 2,4% και παραπάνω από το ΑΕΠ έναντι άλλων χωρών που δεν δίνουν. Η Ελλάδα δίνει περισσότερα απ' ό,τι η Γερμανία συνεισφέρει στο ΝΑΤΟ. Το 2017 δώσαμε 6 δισεκατομμύρια δολάρια. Για ποιο πράγμα; Για να εξυπηρετήσουμε τα συμφέροντα ποιων; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε μισό λεπτό, κύριε Πρόεδρε. Για εμάς τα μόνα συμφέροντα που προασπίζονται η Ευρωπαϊκή Ένωση και το ΝΑΤΟ είναι τα συμφέροντα διαφόρων κύκλων τοκογλύφων, μεγάλων πολυεθνικών εταιρειών, βιομηχάνων όπλων, τραπεζικών παραγόντων, στοών και λεσχών, εκεί όπου σιτίζεστε εσείς. Σας θαυμάσαμε εχθές όλους σας, εσάς του δημοκρατικού τόξου, στην αμερικανική Πρεσβεία, όπου στηθήκατε στη σειρά για μια φωτογραφία, για να προσκυνήσετε τον πραίτορα, τον πρεσβευτή των Ηνωμένων Πολιτειών, τον κ. Πάιατ. Αλλά αυτοί είστε. Εσείς είστε με τους συμμάχους, προσβλέποντας ότι θα είστε εσαεί διαχειριστές των πραγμάτων και πιστοί υποταχτικοί τους. Εμείς είμαστε με την Ελλάδα και τον ελληνικό λαό, που αγωνίζεται στους δρόμους και στις πλατείες. Γι' αυτό και θα νικήσουμε. Η Ελλάδα θα νικήσει.
Κύριε Υπουργέ, έχετε τον λόγο επί των δύο συμβάσεων, της κατατεθείσης τροπολογίας για τους εκπαιδευτικούς συζύγους στρατιωτικών. Ενημερώθηκα ότι έχετε και μια νομοτεχνική βελτίωση. Με μία σχετική ανοχή κι εσείς στον χρόνο σας έχετε τον λόγο.
Ευχαριστώ, κύριε Πρόεδρε. Θα αρχίσω με τη νομοτεχνική βελτίωση, για να μπορούμε να συνεννοηθούμε καλύτερα. Μετά από σωστή παρατήρηση από τους συναδέλφους του ΣΥΡΙΖΑ και των Ανεξαρτήτων Ελλήνων, αλλά και αυτών που είπε η κ. Κανέλλη, στην τροπολογία με γενικό αριθμό 1634 και ειδικό 86/28-6-2018, που αναφέρεται στο προσωπικό της ΓΔΑΕΕ, στην παράγραφο 4Α που προστίθεται με την παραπάνω τροπολογία στο άρθρο 72 του ν.3433/2006 (Α΄ 20) μετά τις λέξεις «πολιτικών υπαλλήλων» προστίθεται η φράση «πλην του προσωπικού τεχνικών ειδικοτήτων που δεν εμπλέκεται σε συμβάσεις προμηθειών». Δηλαδή πολύ σωστά ο οδηγός ή ο υδραυλικός ή ο συντηρητής, που είναι στη ΔΑΕ δεν έχει εμπλοκή με τις συμβάσεις και με τις προμήθειες. Δεν μπορούμε να του βάλουμε το χρονικό περιθώριο των τριών ετών, δεν είναι σωστό. Το αποδέχομαι. Κάνουμε αυτή τη νομοτεχνική βελτίωση.
Εδώ θέλω να αρχίσω από αυτό, λέγοντάς σας ότι δεν θεωρούμε κανέναν ύποπτο, ούτε του πολιτικού προσωπικού ούτε του στρατιωτικού. Όταν, όμως, στο στρατιωτικό προσωπικό για λόγους διαφάνειας - η Νέα Δημοκρατία το είχε θεσπίσει - βάζουμε τρία χρόνια παραμονής στη ΔΑΕ για να μην υπάρχει αυτή η τριβή, ιδίως με τους εμπόρους όπλων, με τις εταιρείες και να μπορούν να έχουν μια παραμονή τέτοια η οποία θα τους επιτρέψει να κάνουν το έργο τους σωστά, χωρίς να έχουν οποιαδήποτε δυνατότητα πίεσης, λόγω της παραμονής τους τρεις χρονιές, δεν μπορεί τους πολιτικούς υπαλλήλους να τους αφήνουν είκοσι πέντε και τριάντα χρόνια. Από τις δεκαοκτώ δικογραφίες, τις οποίες στείλαμε στην εισαγγελία διαφθοράς, θα δείτε ότι στα περισσότερα συμβούλια οι μεν πολιτικοί υπάλληλοι ήταν δεκαπέντε και είκοσι χρόνια και είχαν τις επαφές με όλους τους εμπλεκομένους, οι δε στρατιωτικοί ήταν καινούργιοι. Τι είπαμε, λοιπόν; Είπαμε να εξισώσουμε τα πράγματα, χωρίς να έχει αυτό καμμία μομφή προς τους πολιτικούς υπαλλήλους. Αυτοί που διαχειρίζονται συμβάσεις, είτε είναι στρατιωτικοί είτε είναι πολιτικοί υπάλληλοι, να παραμένουν το ίδιο χρονικό διάστημα στη ΔΑΕ. Δηλαδή δίνεται η δυνατότητα να έχουν μια τριβή μεγαλύτερη και πιο μακρόχρονη με εκείνους που έχουν ιδιαίτερα συμφέροντα. Νομίζω πως θα έπρεπε να τοποθετηθείτε.
Θα αδειάσουν ολόκληρα τμήματα.
Καλύτερα να αδειάσουν τα τμήματα παρά να γεμίσουν οι εισαγγελίες.
Τότε γιατί φέρατε τον ν.4494 για τη διαφθορά;
Να σας πω, λοιπόν, κάτι; Επειδή επιμένετε. Από τις δεκαοχτώ υποθέσεις τις οποίες πήγαμε στην Εισαγγελέα Διαφθοράς, σε όλες μέσα ήταν υπάλληλοι οι οποίοι έμειναν πάνω από δεκαπέντε χρόνια στη ΓΔΑΕΕ. Κι αν δείτε τους διαλόγους οι οποίοι γινόντουσαν…Δεν μπορώ, λοιπόν, εγώ να εκθέτω τον υπάλληλο σε αυτό τον κίνδυνο. Από τη στιγμή που τον θεωρώ το ίδιο με τον στρατιωτικό, το ίδιο έντιμο με τον στρατιωτικό, δεν μπορώ τον στρατιωτικό να τον αφήσω τρία χρόνια και τον πολιτικό υπάλληλο…
…(δεν ακούστηκε)
Ακούστε, κύριε Δαβάκη. Όταν με το καλό έρθετε εσείς, επαναφέρετε αυτούς οι οποίοι διαχειρίστηκαν είκοσι πέντε χρόνια τις συμβάσεις και εμπιστευθείτε τους.
Μα, έχετε ψηφίσει νόμο.
Κύριε Δαβάκη, τα είπατε. Μην κάνετε διάλογο.
Ακούστε, επειδή επιμένετε…
Κύριε Δαβάκη, με συγχωρείτε. Είστε παλαιός κοινοβουλευτικός. Διάλογο με τον Υπουργό θα κάνουμε; Ό,τι θέλει λέει, όπως κάνει ο κάθε συνάδελφος.
Η Εσωτερικών Υποθέσεων, που έγινε με τον νόμο που τελικά ψηφίσατε, μας προτείνει αυτή την αλλαγή. Το καταλαβαίνετε αυτό που σας λέω; Δηλαδή με τον νόμο που ψηφίσαμε και κάναμε την Εσωτερικών Υποθέσεων, έρχεται η Εσωτερικών Υποθέσεων και μας λέει…
Δεν το έλεγε ο νόμος αυτό μέσα.
Αδυνατώ.
Κι εγώ.
Αν ανοίξετε διάλογο, θα ανοίξουμε κι εμείς!
Κύριε Δαβάκη, είναι η τελευταία φορά, με συγχωρείτε, που σας κάνω παρατήρηση!
Προχωρώ, λοιπόν, στις παρατηρήσεις σε σχέση με τη σύμβαση, πέραν της τροπολογίας, για το θέμα της συνυπηρετήσεως. Στη συνυπηρέτηση με τους εκπαιδευτικούς δώσαμε μάχη με το Υπουργείο Παιδείας, διότι ιδιαίτερα σε νομούς που έχουν πάρα πολύ μεγάλη παρουσία στρατιωτικών, όπως στον Νομό Έβρου, βλέπαμε το φαινόμενο ο μεν σύζυγος να βρίσκεται στον βόρειο Έβρο η δε σύζυγος στη Σαμοθράκη και θεωρείτο ότι συνυπηρετούσαν. Αυτό αντιμετωπίστηκε με αυτή την τροπολογία και ευχαριστώ τους συναδέλφους από όλες τις πλευρές, που στήριξαν αυτή την τροπολογία. Δεν έχω δει για τους υπαλλήλους. Θα δω ποιοι είναι και πόσοι είναι. Έχω όμως την εντύπωση ότι οι διοικητικοί υπάλληλοι καλύπτονται από τον νόμο περί συνυπηρετήσεως, πέραν των εκπαιδευτικών. Αν δεν είναι έτσι και υπάρχει θέμα υπαλλήλων από το Υπουργείο Παιδείας, θα το δούμε. Τώρα, επειδή ακούστηκαν διάφορα για το ποιοι θα μπουν σε αυτές τις ομάδες, θέλω να πω ότι δεν ισχύει ότι όποιος θέλει μπαίνει και όποιος θέλει βγαίνει και δεν ρωτάει κανέναν. Θα σας διαβάσω λίγο όσον αφορά το ΝΑΤΟ. Η ίδια η συμφωνία στο άρθρο 11 στην παράγραφο 2 λέει: «Όπου ισχύουν τα παραστατικά του τελικού χρήστη, αποδίδεται πλέον έγκριση από τις αρμόδιες εθνικές αρχές ελέγχου εξαγωγών». Τι σημαίνει αυτό; Ότι η εθνική αρχή ανά πάσα στιγμή μπορεί να αποκλείσει το οποιοδήποτε άλλο κράτος. Άρα δεν υπάρχει τέτοιο θέμα. Το 14.2 στην «Εισδοχή νέων συμμετεχόντων» της συμβάσεως λέει: «Το αιτούν κράτος του ΝΑΤΟ θα γίνει συμμετέχων μόλις υπογραφεί μια τροποποίηση στο παρόν MOU από το υπ' όψιν κράτος και όλους τους συμμετέχοντες». Στο ΝΑΤΟ υπάρχει η αρχή της ομοφωνίας. Αν υπάρχει έστω και ένας ο οποίος διαφωνεί, δεν μπορεί να προχωρήσει η είσοδος νέου κράτους, ακόμα και σε διακλαδική δύναμη. Επειδή αναφερθήκατε στην Ευρωπαϊκή Ένωση, να σας πω ότι η Ευρωπαϊκή Ένωση είναι εντελώς άλλο. Στην Ευρωπαϊκή Ένωση σάς διαβάζω τη SIAF: «Σε περίπτωση εμπλοκής σε επιχειρήσεις διαχείρισης κρίσεων της Ευρωπαϊκής Ενώσεως τα συνεισφέροντα κράτη διατηρούν το δικαίωμα είτε να επιβεβαιώσουν είτε να αρνηθούν τη συνεισφορά τους». Δεν μας υποχρεώνει κανείς να πάμε. Εκεί μπορούμε να αρνηθούμε, όπως επίσης και να θέσουμε θέμα για τον οποιονδήποτε συμμετέχοντα. Επίσης λέει: «Τα συνεισφέροντα κράτη είναι υπεύθυνα για την αξιολόγηση και την πιστοποίηση των στρατιωτικών μονάδων και τμημάτων τους που έχουν εκχωρηθεί στο EUABG, σύμφωνα με τα πρότυπα και τα κριτήρια που έχουν εγκριθεί από την Ευρωπαϊκή Ένωση, καθώς και για την έκδοση αντίστοιχης επιστολής - πιστοποιητικού του κράτους POC». Για να είμαστε λοιπόν σαφείς, δεν μπορεί σε αυτές τις δυνάμεις να μπαίνουν οποιοιδήποτε χωρίς τη συμφωνία των κρατών που ήδη συμμετέχουν. Και πραγματικά από εσάς το άκουσα και ξέρουμε τη θέση σας, κύριε Παππά. Το άκουσα και από τη Νέα Δημοκρατία. Θα ήθελα να σας θυμίσω ότι τα Σκόπια ως FYROM μπήκαν στο Αφγανιστάν επί δικής μας κυβερνήσεως, επί κυβερνήσεως της Νέας Δημοκρατίας. Εγώ είχα πάει με τον Βαγγέλη Μεϊμαράκη τότε ως Πρόεδρος της Επιτροπής Εξωτερικών και Άμυνας και ο κ. Μεϊμαράκης ως Υπουργός, όπου επισκεφθήκαμε την ελληνική δύναμη στο Αφγανιστάν και στο διπλανό κτήριο του αεροδρομίου ήταν η FYROM. Μαζί έγινε η αποστολή. Σας το λέω επειδή τώρα βλέπω ότι είστε λίγο πιο επαναστάτες…
Το άρθρο 2 της συμφωνίας των Πρεσπών τι λέει; Γιατί κάνετε λάθος…
Πάμε, λοιπόν, και στις Πρέσπες, επειδή ρώτησε …
Κύριε Υπουργέ, απευθύνεστε στη Βουλή μέσω του Προεδρείου. Μην απευθυνθείτε ξανά σε συνάδελφο.
Κύριε Πρόεδρε, όσον αφορά το θέμα του ΝΑΤΟ, βλέπω αρκετά μεγάλη ανησυχία. Στο ΝΑΤΟ η συμφωνία των Πρεσπών, έτσι όπως έχει υπογραφεί ως σχέδιο συμφωνίας από τους Υπουργούς, δεν έχει κανένα αποτέλεσμα. Είναι σαφέστατες οι δηλώσεις του Γενικού Γραμματέα του ΝΑΤΟ κ. Στόλτενμπεργκ, αλλά και του Πρωθυπουργού εδώ, που επιβεβαιώνουν ότι προκειμένου να υπάρξει οποιοδήποτε αποτέλεσμα στο ΝΑΤΟ, θα πρέπει να έχουν ολοκληρωθεί τα εξής βήματα: Εκλογές, προκειμένου να αλλάξει η πλειοψηφία στη Βουλή, ώστε να αλλάξει ο Πρόεδρος της Δημοκρατίας που δεν επικυρώνει την κύρωση της συμφωνίας που πέρασε από τη Βουλή, δημοψήφισμα, θετικό αποτέλεσμα του δημοψηφίσματος, νέα Βουλή με πλειοψηφία τέτοια που θα εγκρίνει τις συνταγματικές αλλαγές, επικύρωση των συνταγματικών αλλαγών και εν συνεχεία κύρωση της συμφωνίας στη FYROM και στην Ελλάδα και όταν όλα αυτά τελειώσουν, τότε θα ισχύσει η πρόσκληση από το ΝΑΤΟ. Εσείς, κύριε Λοβέρδο, ξέρετε πολύ καλά τα θέματα του ΝΑΤΟ. Τα χειρίζεστε και στην κοινοβουλευτική συνέλευση. Θα ξέρετε ότι το άρθρο 2 αναφέρεται μόνο για προκαταρκτικές συνομιλίες, οι οποίες, όμως, όσον αφορά το θέμα της FYROM δεν θα ξεκινήσουν τώρα. Έχουν ξεκινήσει με την απόφαση της Ουάσιγκτον του 1999 με Πρωθυπουργό τον Κώστα Σημίτη. Τότε ξεκίνησαν οι συνομιλίες εντάξεως της FYROM στο ΝΑΤΟ. Υπήρξε τότε η σύμφωνη γνώμη των ηγετών και βέβαια πέρασαν δεκαεννιά χρόνια και αυτές οι συνομιλίες δεν κατέληξαν πουθενά. Μην μπερδεύεστε, λοιπόν, με τη συνύπαρξη στο ΝΑΤΟ και στη Σύνοδο Κορυφής, διότι ο κ. Ζάεφ καλείται εκεί μόνο ως Πρωθυπουργός της χώρας που συμμετέχει στην αποστολή του Αφγανιστάν. Δεν θα συμμετέχει ούτε στο plenary, δεν θα βγάλει ούτε οικογενειακή φωτογραφία, ούτε θα γίνει καμμία άλλη ανακοίνωση πλέον του communique του γενικού γραμματέα, που θα έχει κείμενο που έχουμε ήδη δει και αναφέρει μέσα ότι θα γίνει πρόσκληση κατόπιν των προαπαιτουμένων που περιγράφονται στο σχέδιο της συμφωνίας. Όσον αφορά στη δική μου στάση, είναι απόλυτα ξεκάθαρη, κύριε Λοβέρδο. Όταν έλθει με 180 και αν έλθει με 180 ψήφους εδώ, η δική σας στάση είναι ένα ερώτημα. Το λέω αυτό για να κλείνουμε και αυτό το θέμα. Κυρίες και κύριοι συνάδελφοι, θέλω να πω ακόμα ότι όσον αφορά την τροπολογία που έχει κατατεθεί, όπως μου λένε τώρα από τη γενική γραμματεία…
Πριν τοποθετηθείτε, γιατί πρέπει να καταγραφεί στα Πρακτικά, θεωρώ αυτονόητο - κυρία Κανέλλη, ισχύει αυτό που είπατε - ότι σύσσωμη η Αντιπολίτευση δεν δέχεται τη διαδικασία των δύο τροπολογιών. Ορθώς το διατυπώνω;
Ορθώς.
Επομένως σύμφωνα με την κοινοβουλευτική τάξη, κατά πλειοψηφία συζητούνται οι δύο τροπολογίες, τις οποίες θα πάμε ανάστροφα τώρα. Θα τις αναλύσει ο Υπουργός…
Μία υπουργική τροπολογία.
Έχει έλθει και η βουλευτική.
Ωραία. Μία υπουργική, μία βουλευτική.
Δύο είναι, κύριε Υπουργέ. Κοιτάξτε: Όταν εγώ είμαι στο Προεδρείο, μη μου λέτε για βουλευτική. Αυτό είναι το κόλπο: Βάζουμε έναν Βουλευτή και υπογράφει την τροπολογία που του έχει πει ο Υπουργός. Αφήστε το. Δύο τροπολογίες είναι. Μηδενίζω τον χρόνο. Αναπτύξτε, λοιπόν, για τρία λεπτά τις τροπολογίες και θα πάω ανάστροφα μετά.
Κύριε Πρόεδρε, εγώ σε ένδειξη διαμαρτυρίας αποχωρώ από την ψήφιση.
Ωραία.
Αποχωρώ από την ψήφιση, διότι είναι …
Κυρία Κανέλλη, όταν θα σας έδινα τον λόγο, θα το λέγατε αυτό και θα φεύγατε. Μην διακόπτουμε τη συνεδρίαση κάθε τρεις και λίγο και μάλιστα να το κάνουν αυτό παλαιοί συνάδελφοι. Κύριε Υπουργέ, έχετε τρία λεπτά, έχοντας υπ' όψιν ότι όλη η Αντιπολίτευση δεν δέχεται να εισαχθούν οι δύο τροπολογίες. Είναι με την κοινοβουλευτική πλειοψηφία ΣΥΡΙΖΑ - ΑΝΕΛ. Τοποθετηθείτε για τρία λεπτά για τις τροπολογίες και θα πάμε μετά ανάστροφα. Θα ζητήσω την τοποθέτηση από κάθε κόμμα ξεχωριστά, ώστε, αν θέλει, να μιλήσει επί της ουσίας ή ώστε να γίνει αυτό που είπε η κ. Κανέλλη, η οποία θα διατυπώσει τη γνώμη της και θα αποχωρήσει. Ορίστε, κύριε Υπουργέ, έχετε τον λόγο.
Έχω την εντύπωση, κύριε Πρόεδρε, ότι όταν οι συνάδελφοι ακούσουν το περιεχόμενο της τροπολογίας…
Ναι, δεν ακούσατε και εσείς την έκκλησή μου. Είναι κρίμα μια τροπολογία που ενδεχομένως να είχε ευρύτερη αποδοχή, να επιμένετε να ψηφιστεί σήμερα και δεν τη φέρνετε την ερχόμενη εβδομάδα.
Ήμουν, κύριε Πρόεδρε, με τον κ. Χουλιαράκη όλη τη νύχτα, μέχρι σήμερα το πρωί. Παρακαλούσα να υπογράψει την τροπολογία για να δικαιώσουμε τους ανθρώπους αυτούς. Για όνομα του Θεού! Παλεύαμε και εμείς.
Ορίστε, έχετε τον λόγο για να την αναπτύξετε.
Ο κ. Χουλιαράκης ήταν σε διαπραγματεύσεις, είχε άλλα πράγματα στο μυαλό του και είχε και τον κ. Μοσκοβισί εδώ. Τι να κάνουμε; Το παλεύουμε δύο εβδομάδες.
Ωραία. Έχετε τον λόγο για τρία λεπτά προκειμένου να αναπτύξετε την τροπολογία.
Σύμφωνα με την τροπολογία, το πρώτο εδάφιο της παραγράφου Ε΄ του άρθρου 127 του ν.4472/2017 αντικαθίσταται ως εξής: «Ε. Στα στελέχη των Ενόπλων Δυνάμεων και του Λιμενικού Σώματος - Ελληνικής Ακτοφυλακής καθώς και της Ελληνικής Αστυνομίας και του Πυροσβεστικού Σώματος που υπηρετούν εντός των γεωγραφικών ορίων της Περιφέρειας Βορείου Αιγαίου, της Περιφερειακής Ενότητας Έβρου, της Περιφέρειας Νοτίου Αιγαίου - μόνο πρώην Ν. Δωδεκανήσου - καθώς και στα στελέχη των Ενόπλων Δυνάμεων που υπηρετούν στις Μονάδες Προκαλύψεως της ηπειρωτικής μεθορίου - Ηπείρου, Μακεδονίας και Θράκης - , στη νήσο Σκύρο και τις τοπικές κοινότητες Ζίρου και Παλαικάστρου του Δήμου Σητείας, χορηγείται μηνιαίο επίδομα ύψους εκατό (100) ευρώ». Τι κάνουμε εδώ; Εδώ προσθέτουμε την Ήπειρο και τη Μακεδονία στο επίδομα παραμεθορίου που πρέπει να παίρνουν οι στρατιωτικοί, που έχουμε δύναμη να το κάνουμε από τη Βουλή. Δεν νομίζω ότι υπάρχει κανείς που να διαφωνεί. Ήταν αδικία, δηλαδή, να το παίρνουν στον Έβρο - που βεβαίως είναι παραμεθόριος - , στο βόρειο Αιγαίο και οι άνθρωποι που υπηρετούν στην Μακεδονία και στην Ήπειρο να μην το παίρνουν. Δεν νομίζω να διαφωνεί κανένας. Η δεύτερη τροπολογία αφορά - και γι' αυτό είναι λίγο επείγον - το στρατιωτικό προσωπικό των Ενόπλων Δυνάμεων που σε καιρό ειρήνης τελεί υπό συνθήκες προσωρινής κράτησης. Αναφέρεται στους δύο στρατιωτικούς. Την Παρασκευή έχουμε τη συζήτηση στο δικαστήριο. Δεν μπορώ να αφήσω, κύριε Πρόεδρε, να γίνει το δικαστήριο χωρίς να έχουμε περάσει αυτή την τροπολογία η οποία πιθανόν να βοηθήσει τους συνηγόρους τους να απελευθερωθούν οι δύο στρατιωτικοί. Γι' αυτό έχει τον χαρακτήρα του επείγοντος και γι' αυτό παρακαλώ τη Βουλή, λόγω αυτής της ιδιαιτερότητας, να βοηθήσει. Τη διαβάζω: «Στο στρατιωτικό προσωπικό των Ενόπλων Δυνάμεων που σε καιρό ειρήνης τελεί υπό συνθήκες προσωρινής κράτησης, φυλάκισης ή ομηρίας σε χώρα του εξωτερικού, είναι δυνατή, κατά παρέκκλιση κάθε άλλης διάταξης, η καταβολή ειδικής μηνιαίας αποζημίωσης εξωτερικού, για όσο χρονικό διάστημα διαρκούν οι συνθήκες αυτές. Για την καταβολή της αποζημίωσης εκδίδεται κοινή απόφαση των Υπουργών Εθνικής Άμυνας και Οικονομικών, ύστερα από εισήγηση του οικείου Γενικού Επιτελείου και σύμφωνη γνώμη του Συμβουλίου Αρχηγών Γενικών Επιτελείων. Η αποζημίωση αυτή ανέρχεται στο ύψος του επιδόματος αλλοδαπής που λαμβάνουν οι στρατιωτικοί του ίδιου βαθμού που υπηρετούν στη χώρα προσωρινής κράτησης, φυλάκισης ή ομηρίας και υπόκειται στους ίδιους φόρους και κρατήσεις. Για χρονικό διάστημα δεκαπέντε (15) ημερών και άνω, η αποζημίωση καταβάλλεται ολόκληρη, ενώ για διάστημα μικρότερο των δεκαπέντε (15) ημερών καταβάλλεται στο μισό. Η κοινή απόφαση των Υπουργών Εθνικής Άμυνας και Οικονομικών μπορεί να ανατρέχει στο χρόνο έναρξης των συνθηκών του πρώτου εδαφίου». Τι κάνουμε εδώ; Λέμε στο δικαστήριο, που θα πάνε την Παρασκευή οι στρατιωτικοί μας, ότι αυτοί οι στρατιωτικοί υπηρετούν στο εξωτερικό, στην Τουρκία. Άρα, έχουν μόνιμη διεύθυνση. Άρα, δεν ισχύει η δικαιολογία του δικαστηρίου ότι θα τους χάσει αύριο το πρωί. Γι' αυτό παρακαλώ να ψηφιστεί αυτή η τροπολογία. Όσον αφορά το θέμα του Οικοδομικού Συνεταιρισμού των Μονίμων Αξιωματικών Ελληνικού Στρατού - ΟΣΜΑΕΣ - , η εποπτεία λειτουργίας του παραμένει στο Υπουργείο Εθνικής Άμυνας και εξακολουθεί να διέπεται από τις διατάξεις του α.ν. 564/1968 μέχρι τις 27-7-2020. Εντός του τελευταίου τριμήνου της προθεσμίας του προηγούμενου εδαφίου, το διοικητικό συμβούλιο του ΟΣΜΑΕΣ οφείλει να εναρμονίσει εκ νέου το καταστατικό λειτουργίας του με τις διατάξεις του άρθρου 39 του ν.4030/2011. Με την κατάθεση του νέου καταστατικού στο οικείο ειρηνοδικείο η εποπτεία του ΟΣΜΑΕΣ περιέρχεται στο Υπουργείο Οικονομικών και συγκαλείται η γενική συνέλευση. Γιατί το κάνουμε αυτό; Για να μπορέσουμε να ρυθμίσουμε τα θέματα του ΟΣΜΑΕΣ και να πάρουν το επίδομά τους οι στρατιωτικοί. Είναι ένα θέμα καθαρά τυπικό, το οποίο έχει να κάνει με την καταβολή των οφειλόμενων. Για αυτό τα φέρνω. Δεν είναι πολιτικά θέματα ούτε μπορεί να ανατρέψουν κάτι. Ζητώ συγγνώμη - εάν θέλετε - γιατί δεν μπορέσαμε να ολοκληρώσουμε τις διαδικασίες πριν. Έχουμε κάνει τα πάντα για αυτό. Θέλω να παρακαλέσω ιδιαίτερα το Προεδρείο και διά του Προέδρου τα κόμματα αυτή την τροπολογία να την κάνουν δεκτή. Είναι η βουλευτική τροπολογία αυτή.
Έχει διανεμηθεί. Επί των δύο τροπολογιών θα μιλήσουν οι Κοινοβουλευτικοί Εκπρόσωποι, κατά παρέκκλιση. Παίρνω την ευθύνη εγώ. Επειδή βλέπω ότι από κάποια κόμματα είναι μέσα στην Αίθουσα οι εισηγητές και οι αγορητές τους, ενώ λείπει ο Κοινοβουλευτικός Εκπρόσωπός τους, θα δώσω τον λόγο στον αγορητή ή στον εισηγητή. Αλλά παρακαλώ να είναι οι Κοινοβουλευτικοί Εκπρόσωποι. Κύριε Ξυδάκη, παρ' ότι συμφωνείτε, αν θέλετε έχετε τον λόγο.
Ας πάμε κατ' αντίστροφη σειρά.
Καλά, μιλάτε τελευταίος. Θα το πάω ανάποδα, λοιπόν. Ο κ. Μεγαλομύστακας δεν είναι εδώ. Είναι εδώ ο κ. Σαρίδης, όμως. Ορίστε, για τρία λεπτά έχετε τον λόγο.
Κύριε Πρόεδρε, ευχαριστώ πάρα πολύ. Η Ένωση Κεντρώων δεν πρόκειται στις επιτροπές, κύριε Υπουργέ, να ξαναστηρίξει κύρωση μνημονίου, διότι απ' ό,τι αντιλαμβανόμαστε το εκμεταλλεύεστε για να φέρνετε τροπολογίες κι έτσι δεν μας δίνετε καν το δικαίωμα να μπορέσουμε να τοποθετηθούμε. Κύριε Πρόεδρε, να σας πω ότι η Ένωση Κεντρώων στην τροπολογία η οποία είχε επισυναφθεί στις επιτροπές και είχε μπει μέσα στο νομοσχέδιο, είχε κρατήσει την επιφύλαξή της, σαφώς, για να τη δει και να τοποθετηθεί σήμερα εδώ και παράλληλα έχουμε άλλες τέσσερις τροπολογίες. Δεν θα μπορούσαμε να είμαστε αρνητικοί στην τροπολογία της συνυπηρέτησης των στρατιωτικών και των συζύγων τους εκπαιδευτικών. Είναι μια τροπολογία, όμως, η οποία από την εφαρμογή της θα κριθεί, καθόσον έχουμε δύο διαφορετικά Υπουργεία με μια διαφορετική φιλοσοφία στον τρόπο αντιμετώπισης είτε μετάθεσης είτε απόσπασης και με το δεδομένο ότι οι μεταθέσεις των μονίμων στρατιωτικών υλοποιούνται Ιούλιο και Αύγουστο, εκεί, λοιπόν, θα πρέπει το Υπουργείο Παιδείας να δείξει γρήγορα αντανακλαστικά όσον αφορά τον τρόπο με τον οποίο θα αντιμετωπίσει τις ανάλογες αποσπάσεις του προσωπικού που ανήκει σε αυτό. Όσον αφορά, τώρα, την τροπολογία για το προσωπικό της ΓΔΑΕΕ και μετά τις διευκρινίσεις τις οποίες μας έδωσε ο Υπουργός, δηλαδή ότι δεν αφορά το τεχνικό προσωπικό το οποίο υπάρχει, εμείς στην Ένωση Κεντρώων θα τη στηρίξουμε την τροπολογία, γιατί πιστεύουμε ότι μείζον θέμα είναι η διαφάνεια και η διασφάλιση του εθνικού συμφέροντος. Την τροπολογία για το επίδομα των στρατιωτικών μας στις περιοχές όπου πλέον εντάσσονται και η Μακεδονία και η Ήπειρος σαφώς και θα τη στηρίξουμε. Τώρα, όσον αφορά την τροπολογία για τους δυο στρατιωτικούς μας, μέσα σε μια τροπολογία, κύριε Πρόεδρε, μπαίνουν δυο διαφορετικά άρθρα, δύο διαφορετικά θέματα. Κύριε Υπουργέ, θέλετε να την ψηφίσουμε τη συγκεκριμένη τροπολογία. Γιατί δεν τη σπάτε, λοιπόν; Γιατί δεν είπατε στον Βουλευτή σας να καταθέσει δύο τροπολογίες; Γιατί από τη δική σας την πλευρά, κύριε Υπουργέ, δεν πήρατε το ένα θέμα να το διαφοροποιήσετε από το άλλο; Μιλώ για το θέμα για τους δύο στρατιωτικούς, που έρχεται μαζί με το θέμα για τον οικοδομικό συνεταιρισμό…
Για να πάρει τα λεφτά του ο κόσμος. Δεν θέλετε να τα πάρουν;
Αφήστε το αν θέλουμε να τα πάρουν. Έχουμε δύο διαφορετικά θέματα. Εγώ δεν σας λέω τι θα ψηφίσω. Δεν σας έχω πει ακόμα τι θα ψηφίσω, κύριε Υπουργέ. Σας έχω πει ότι αυτό το οποίο γίνεται δεν είναι σωστό. Αυτό σάς λέω. Δεν σας έχω πει τι θα ψηφίσω. Και δεν μπορούμε εμείς, επειδή ενδεχομένως εσείς να πιστεύετε ότι από τη δική σας την πλευρά πρέπει να στηρίξετε τη θέση σας, να ερχόμαστε σήμερα σε μια Ολομέλεια όπου συζητάμε κυρώσεις και να έχουμε πέντε διαφορετικές τροπολογίες. Η Ένωση Κεντρώων θα τη στηρίξει την τροπολογία, κύριε Υπουργέ, γιατί δεν μπορεί να κάνει αλλιώς, για να δώσει ένα επιχείρημα στους δύο στρατιωτικούς, αλλά καταγγέλλει τον τρόπο με τον οποίο νομοθετούμε συνέχεια μέσα σε αυτή την Αίθουσα. Ευχαριστώ πολύ.
Κυρία Κανέλλη, με τη σειρά. Πάμε ανάστροφα, όπως είπα. Επειδή ενημερώθηκα ότι ζητήσατε τον λόγο.
Δεν έχω καμμία αντίρρηση. Ήθελα να σας ενημερώσω για άλλον λόγο, αλλά δεν πειράζει.
Ωραία. Κανένα πρόβλημα. Ο κ. Δανέλλης έχει τώρα τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, ανεξαρτήτως τού αν συμφωνούμε ή όχι με το περιεχόμενο των τροπολογιών, δεν είναι δυνατόν να νομοθετούμε έτσι. Πριν τρεις, τέσσερις μέρες συζητούσαμε τα θέματα αυτά στην επιτροπή. Ήταν τόσο δύσκολο να έχουμε τότε τις τροπολογίες; Πέραν δε αυτού, την επόμενη βδομάδα είναι γνωστό ότι θα έχουμε πάλι στην Ολομέλεια προς ψήφιση νομοσχέδιο του Υπουργείου σας. Δεν μπορούμε να τα μεταφέρουμε; Είναι τόσο αναγκαίο να γίνει σήμερα, με αυτή τη διαδικασία πάλι, της κακής νομοθέτησης; Με αυτή την έννοια μας φέρνετε σε εξαιρετική δυσκολία να υπερψηφίσουμε κάτι στο οποίο συμφωνούμε, λόγω του τρόπου με τον οποίο νομοθετούμε. Και γίνεται συνεχώς αυτή η διαδικασία και μάλιστα σε κυρώσεις διεθνών συμφωνιών. Αδυνατούμε να ακολουθήσουμε αυτούς τους ρυθμούς και αυτόν τον τρόπο νομοθέτησης.
Ευχαριστώ, κύριε Δανέλλη. Λείπει ο κ. Παπαχριστόπουλος. Προχωράμε με τον κ. Κατσίκη. Ορίστε, κύριε Κατσίκη, έχετε τον λόγο για τρία λεπτά, για τις δύο τροπολογίες, όχι για αυτή που τελείωσε η συζήτηση, για τις δύο καινούργιες μόνο, τη μία που υπογράφετε εσείς και την άλλη, την υπουργική.
Ωραία. Άλλωστε έχουμε και στην επιτροπή, που επεξεργαστήκαμε και συζητήσαμε το παρόν νομοσχέδιο, ψηφίσει τροπολογία. Αναφέρομαι σε αυτή της κ. Γεροβασίλη, την οποία δεν θα επαναλάβω εδώ. Σε ό,τι αφορά τη δική μου - να ξεκινήσω από αυτή - επιτρέψτε μου, κύριε Πρόεδρε, να πω ότι άθελά σας, θέλω να πιστεύω, επιχειρήσατε προηγουμένως, με το σχόλιο το οποίο κάνατε, να μειώσετε το δικό μου έργο λέγοντας στον Υπουργό Εθνικής Άμυνας ότι ήταν δική του η τροπολογία και όχι δική μου. Εν πάση περιπτώσει, αρκούμαι σε αυτά που είπε ο Υπουργός Εθνικής Άμυνας σε ό,τι αφορά το περιεχόμενό της. Είναι επιτακτική η ανάγκη να στηριχθεί αυτή η ομάδα των δύο Ελλήνων στρατιωτικών, οι οποίοι βρίσκονται σε φυλακή υψίστης ασφαλείας, και οικονομικά, με ό,τι αυτό συνεπάγεται για τους ίδιους και για τις οικογένειές τους, αλλά και ως στοιχείο το οποίο μπορεί να προσπορίσει θετικά νομικά οφέλη στην εξέλιξη της υπόθεσης. Αναφέρομαι στο πεδίο το δικαστικό. Έρχομαι τώρα, λοιπόν, στη δεύτερη τροπολογία, του κ. Γαβρόγλου, για το Υπουργείο Παιδείας, στην οποία προφανώς θα αναφέρεστε, κύριε Πρόεδρε, ως δεύτερη τροπολογία ή κάνω λάθος;
Η υπουργική, η δική μας.
Δεύτερη τροπολογία είναι η υπουργική. Για αυτή που λέτε, του κ. Γαβρόγλου, για τις αποσπάσεις, ήδη τελείωσε η συζήτηση. Ομόφωνα, απ' ό,τι κατάλαβα, στηρίχθηκε από όλα τα κόμματα. Είναι η υπουργική και η δική σας. Η υπουργική είναι αυτή που είπε ο κύριος Υπουργός, για το επίδομα στην παραμεθόριο.
Άρα μιλάμε για το επίδομα στην παραμεθόριο. Αρκούμαι σε αυτά που είπε ο κύριος Υπουργός. Συναινώ, συντάσσομαι, υπερψηφίζω και δεν έχω να πω τίποτε άλλο και, για την οικονομία του χρόνου, την οποία εσείς ο ίδιος προηγουμένως επικαλεστήκατε ότι πρέπει να δούμε προσεκτικά εν όψει τού ότι θα χρειαστεί να δοθεί η Αίθουσα για τον κοινοβουλευτικό έλεγχο. Βέβαια, κύριε Πρόεδρε, επιτρέψτε μου να πω, τελειώνοντας, ότι αυτό πρώτη φορά το ακούω, να συζητάμε νομοσχέδιο, να το ακολουθούν συναφείς τροπολογίες και να μην υπάρχει ο χρόνος για να ολοκληρώσουμε, επειδή στη συνέχεια ακολουθεί ο κοινοβουλευτικός έλεγχος. Ευχαριστώ.
Κύριε Κατσίκη, εάν θα τηρούσα αυστηρά τον Κανονισμό, θα έπρεπε να έχουμε ήδη τελειώσει. Αυτό σε απάντηση της τελευταίας σας παρατήρησης. Σε απάντηση της πρώτης σας παρατήρησης, ανεξάρτητα από το ποιοι κάθονται στα υπουργικά έδρανα, επειδή είμαι παλαιός κοινοβουλευτικός, εγώ είμαι πάντα με το μέρος των Βουλευτών όλων των κομμάτων. Αλλά δεν είχατε παρακολουθήσει στην αρχή την τοποθέτηση του Υπουργού σας που μίλησε για δύο υπουργικές τροπολογίες καινούργιες, εκ των οποίων ήταν μία υπουργική και μία βουλευτική. Στη θέση της υπουργικής, βουλευτική. Άρα ευλόγως κατέληξα στο συμπέρασμα. Σε καμμία περίπτωση δεν ήθελα ούτε να σας θίξω ούτε να σας μειώσω. Για να τα ξεκαθαρίζουμε.
Ο Υπουργός Εθνικής Άμυνας ήθελε να καταθέσει και άλλη υπουργική. Εν όψει των παρατηρήσεών σας, προφανώς αποφάσισε να είναι μια υπουργική και η άλλη ήταν η δική μου, η βουλευτική.
Εντάξει, κύριε Κατσίκη, καταλάβαμε όλοι. Προχωράμε. Τον λόγο έχει η κ. Λιάνα Κανέλλη.
Θα σας σώσω τον χρόνο λέγοντας τρία πράγματα. Πρώτον, στο νομοσχέδιο που ήδη έχετε ενσωματώσει, μετά την αλλαγή που κάνατε, για τις τεχνικές υπηρεσίες και τη διευκρίνιση, κατ' εξαίρεση και μόνο σε αυτό το ενσωματωμένο άρθρο εμείς θα πούμε «ναι». Όλο το υπόλοιπο είναι «όχι». Δεύτερον, θα σας πούμε «ναι» στο επίδομα που δίνετε στις παραμεθόριες περιοχές. Είναι δυνατόν να περιμένετε, υπό την εξοργιστική διαδικασία της κατάθεσης τροπολογιών, διαρκούσης έτσι εδώ, που είναι επισημασμένη και από το Προεδρείο, ότι θα υποκύψουμε στον εκβιασμό και να φανούμε ότι σας λέμε να μη δώσετε το κατοστάρικο που λέτε ότι θα δώσετε στους καθημαγμένους στρατιωτικούς; Αν το φέρνατε όμως αλλιώς, θα συζητούσαμε αν αρκεί το κατοστάρικο, αν φτάνει το κατοστάρικο, τι έπρεπε να είναι και πόσους άλλους θα έπρεπε να περιλαμβάνει. Αλλά έτσι λουφάρετε, το φέρνετε έτσι, περνάει γρήγορα, εκβιαστικά. Πάρτε ένα «ναι», να το ευχαριστηθείτε. Θα σας πω τώρα εδώ για τους δύο στρατιωτικούς για τους οποίους οφείλατε αυτό το πράγμα να το έχετε κάνει στα σοβαρά από την πρώτη εβδομάδα, τη δεύτερη ή την τρίτη. Πήγατε στους πεντακόσιους φίλους σας και συμμάχους σας νατοϊκούς, Τούρκους, γραμματείς, φαρισαίους, πολιτικούς, υπογράφοντες συμφωνίες, παζάρια, καταγγείλατε ομηρία, παζάρι, δεν τα καταφέρατε. Και τώρα πάμε με τερτίπι αναγκαστικό εκ των πραγμάτων για να αποκτήσουν μόνιμη κατοικία, ελπίζοντας στην επιείκεια των τουρκικών δικαστηρίων. Έπρεπε να γίνει πολύ νωρίτερα, εάν αυτό ήταν νομικώς απαραίτητο. Άργησαν και οι νομικοί να σας το πουν. Είχατε δύο μήνες. Περάσαν και άλλα νομοσχέδια που μπορούσατε να το είχατε φέρει και όχι να το φέρνετε σήμερα με αυτή τη διαδικασία και να υποχρεωνόμαστε να υποχωρούμε σε θέματα αρχών, για να μην αφήσουμε τα δύο παιδιά εκεί ανυπεράσπιστα. Για να σας πω, όμως, «ναι» σε αυτό που θέλω να σας πω, βγάλτε μου το δεύτερο που πήγατε και βάλατε πονηρότατα από κάτω στη βουλευτική τροπολογία. Πήγατε και μου βάλατε μια ρύθμιση για την εποπτεία λειτουργίας του Οικοδομικού Συνεταιρισμού Μονίμων Αξιωματικών. Με συγχωρείτε, αλλά τι σχέση έχει αυτό;
Να το βγάλω, αν θέλετε να πάμε όλοι μαζί και να το ψηφίσετε. Θα το βγάλω.
Βγάλτε το. Το βγάζετε;
Εάν είναι να ψηφίσουμε όλοι, θα το βγάλω.
Εάν το βγάλετε, ψηφίζω «ναι».
Το βγάζω.
Ωραία. Βγάλτε το και ψηφίζω «ναι». Ευχαριστώ πάρα πολύ, κύριε Πρόεδρε.
Δεν είναι τερτίπι αυτό που κάνει;
Κύριοι, σας παρακαλώ! Κατά τη διάρκεια της συζήτησης ο οποιοσδήποτε Υπουργός της οποιασδήποτε κυβέρνησης έχει δικαίωμα να αποσύρει άρθρο ή κομμάτι από τροπολογία ή να αλλάξει. Αντιλαμβάνομαι τι λέτε, κύριε Τασούλα, αλλά όχι ότι είναι παράτυπο. Εκ μέρους της Χρυσής Αυγής, επειδή παρευρίσκεται ο Κοινοβουλευτικός της Εκπρόσωπος, τον λόγο έχει ο κ. Παππάς για τρία λεπτά για τις δύο τροπολογίες. Ορίστε, κύριε Παππά, έχετε τον λόγο.
Ευχαριστώ, κύριε Πρόεδρε. Για την πρώτη τροπολογία, που αφορά το επίδομα στις παραμεθόριες περιοχές, ήταν σκανδαλώδες να έχετε εξαιρέσει για τόσο καιρό την Ήπειρο και τη Μακεδονία και να μην τις θεωρούσατε παραμεθόριες περιοχές, δηλαδή τις θεωρούσατε κάτι σαν Σύνταγμα, σαν Ομόνοια την ακριτική Ήπειρο και την ακριτική Μακεδονία. Κάλλιο αργά παρά ποτέ. Σας επεσήμανα, κύριε Υπουργέ, να δείτε και το θέμα των αναδρομικών. Προχωράω στο άλλο ζήτημα, που είναι πολύ πιο σοβαρό, στο θέμα των δύο στρατιωτικών. Είμαστε θετικοί, κατ' αρχήν, στην τροπολογία αυτή. Θέλω να κάνω, όμως, τις εξής επισημάνσεις: Έρχεστε στο παρά πέντε να πείτε ότι την Παρασκευή είναι το δικαστήριο και ως κυρίαρχο κράτος εναποθέτουμε τις ελπίδες μας για τους δύο ομήρους στρατιωτικούς, που έχουν περάσει εκατόν είκοσι πέντε μέρες, τέσσερις και πλέον μήνες, στους δικηγόρους και στις οικογένειες και φέρνουμε μια τροπολογία εδώ και δίνουμε επίδομα στους στρατιωτικούς. Εξαγοράζουμε κατά κάποιον τρόπο την ενοχή σας για την κατάντια του ελληνικού κράτους, που, τη στιγμή που έχουμε δύο ομήρους, ο Πρωθυπουργός στέλνει συγχαρητήρια, ως καλός υποτακτικός, στον Ερντογάν για την εκλογή του.
Τι προτείνετε;
Προτείνω να γίνετε, επιτέλους, εκπρόσωποι ενός εθνικά κυρίαρχου κράτους, να πιέσετε από το ΝΑΤΟ, να πιέσετε μέσα στα διεθνή φόρα.
Αυτό κάνουμε: Πιέζουμε.
Τι πιέζετε; Υποτακτικοί είστε. Στην ουρά σταθήκατε χθες στον Πάιατ να βγάλετε μια φωτογραφία, … ήσασταν. Είμαστε θετικοί στην τροπολογία.
Με ευθύνη του Προεδρείου και συμφωνούντος - είμαι σίγουρος - του κ. Παππά, η λέξη … διαγράφεται.
Να διαγραφεί και του κ. Καμμένου, αν διαγραφεί και το δικό μου.
Εγώ μιλάω για τη συνεδρίαση που διευθύνω εγώ, όχι πριν από τόσα χρόνια! Προχωράμε στον κ. Ανδρέα Λοβέρδο. Ορίστε, κύριε συνάδελφε, έχετε τον λόγο για τρία λεπτά για τις δύο τροπολογίες.
Τώρα αυτό που γίνεται σε βάρος της Αντιπολίτευσης είναι πραγματικά χωρίς προηγούμενο. Είναι δύο θέματα καλά. Πώς μπορούμε να πούμε «όχι» στην τροπολογία του συναδέλφου κ. Κατσίκη για τους δύο στρατιωτικούς; Πώς μπορούμε να πούμε «όχι» για οποιονδήποτε λόγο, ουσιαστικό, διαδικαστικό, όταν αφορά τους δύο Έλληνες στρατιωτικούς; Και πώς στο θέμα του επιδόματος που φέρατε εσείς να πούμε «όχι»; Δεν στέκει, όμως, αυτό που λέτε περί Χουλιαράκη. Μπορεί να στέκει περί υπογραφής του Χουλιαράκη. Την περασμένη εβδομάδα ήμασταν στην Επιτροπή Εθνικής Άμυνας και Εξωτερικών Υποθέσεων. Ναι, ήταν εκεί ο κ. Κουβέλης. Μπορούσατε να φέρετε το θέμα υπό την εκκρεμότητα της τελικής υπογραφής. Ο συνάδελφος είναι μέλος της επιτροπής. Μπορούσε να φέρει το θέμα υπό την εκκρεμότητα της κατάθεσης της τροπολογίας. Τίποτα απ' αυτά δεν έγινε, κύριε Πρόεδρε. Κι ενώ η Επιτροπή Εθνικής Άμυνας και Εξωτερικών Υποθέσεων λειτουργεί σε ένα πάρα πολύ θετικό κλίμα, δεν γίνεται αξιοποίηση του κλίματος αυτού από την Κυβέρνηση. Άρα τώρα εδώ τι με βάζετε να πω «όχι»; Δεν μπορώ να πω «όχι». Άρα και η Δημοκρατική Συμπαράταξη, το Κίνημα Αλλαγής, θα πούμε «ναι». Όμως, παραμένει το διαδικαστικό θέμα και μάλιστα με την οξύτητα που έχετε δημιουργήσει με την πρακτική σας. Η επιτροπή επιτρέπει εισαγωγικά ο Αναπληρωτής Υπουργός ή ο Βουλευτής κ. Κατσίκης να πουν «έχουμε την πρόθεση στην Ολομέλεια να φέρουμε αυτό το θέμα, να το έχετε κι εσείς υπ' όψιν σας και να προετοιμαστείτε». Τώρα θέλω να πω μια φράση, ούτε για δέκα δευτερόλεπτα, γι' αυτά που είπε ο Υπουργός κ. Καμμένος απαντώντας σε εμένα σε σχέση με το ΝΑΤΟ. Τη διαδικασία την ξέρω καλά και ευχαριστώ που υπογραμμίζετε τη δική μου εμπειρία. Στις 11 του μηνός δεν προσέρχεται ένας ηγέτης για να συζητηθεί με την παρουσία του ένα ειδικό θέμα ούτε οι διαπραγματεύσεις του 1999 σχετίζονται με τις σημερινές. Διότι εκείνες οι διαπραγματεύσεις μπορεί να κατέληγαν σε ένταξη της χώρας αυτής στο ΝΑΤΟ ή να κατέληγαν στη χορήγηση ενός ειδικού στάτους, όπως και έγινε, στη χώρα αυτή. Τούτες εδώ είναι άλλες. Είναι οι τελικές προ της υπογραφής του πρωτοκόλλου και η πρόσκληση του κ. Ζάεφ έχει ειδικό νόημα. Μην τα μπερδεύετε. Διότι ο λαός στις 11 του μηνός θα σας δει να ακούτε τις ευχαριστίες του. Κι αυτό για άλλους δεν δημιουργεί θέμα. Για εσάς προσωπικά, ειδικά με αυτά που είπατε χθες, δημιουργεί πολιτικό θέμα και αυτό υπογράμμισα.
Σε συνεννόηση με τον κ. Δένδια, εκ μέρους της Νέας Δημοκρατίας θα μιλήσει ο κ. Δαβάκης. Ορίστε, κύριε Δαβάκη, έχετε τον λόγο για τρία λεπτά επί των δύο τροπολογιών.
Κύριε Πρόεδρε, κυρώνουμε σήμερα τη συμμετοχή της χώρας μας σε μια σύμβαση για αγορά πυρομαχικών υψηλής τεχνολογίας. Ανέφερε ο κύριος Υπουργός, απευθυνόμενος σε εμένα προηγουμένως, ότι πήγε πριν από κάποια χρόνια στο Αφγανιστάν και συμμετείχαν τα Σκόπια. Το ότι συμμετείχαν τα Σκόπια στο Αφγανιστάν πρέπει να το γνωρίζετε, κύριε Υπουργέ. Δεν σημαίνει ότι θα μπορούν να συμμετέχουν σε οποιαδήποτε διεθνή συνθήκη και διεθνή συμφωνία την οποία θα υπογράψουμε και κυρώνουμε σήμερα εμείς ως χώρα. Η συμφωνία που έγινε στις Πρέσπες πριν από λίγες μέρες, και η οποία σάς κατατρέχει, πρέπει να ξέρετε ότι στο άρθρο 2 παράγραφος 1 αναφέρει ότι η χώρα μας δεν μπορεί να διαφωνήσει σε οποιαδήποτε συμμετοχή των Σκοπίων από τούδε και στο έξης σε οποιαδήποτε αίτηση κάνουν σε οποιονδήποτε οργανισμό, όπως είναι αυτός που κυρώνουμε σήμερα.
Από τούδε και στο εξής.
Ακριβώς. Από την ημέρα της συμφωνίας των Πρεσπών, που προσπαθείτε να ξεχάσετε.
Από την ημέρα της κύρωσης.
Όχι, κύριε Υπουργέ.
Παρακαλώ, όχι διάλογο. Μιλάμε για τις δύο τροπολογίες, κύριε Δαβάκη, και περιμένω να ακούσω τη θέση της Νέας Δημοκρατίας.
Με ακούει ο ελληνικός λαός από τον οποίο θα κριθείτε και θα καταψηφισθείτε σε λίγο καιρό.
Κύριε Δαβάκη, συμφωνείτε με τον κ. Μεϊμαράκη ή με τον κ. Μητσοτάκη;
Μη διακόπτετε τη συνεδρίαση.
Δεύτερον, η Υπηρεσία Εσωτερικού Ελέγχου, που συστήσατε εσείς και την οποία ψηφίσαμε κι εμείς στον ν.4497, τι πορίσματα έχει βγάλει; Τι δουλειά έχει κάνει μέχρι τη στιγμή αυτή, για να αλλάζετε το προσωπικό της ΓΔΑΕE, της Γενικής Διεύθυνσης Αμυντικών Εξοπλισμών και Επενδύσεων; Σας ξαναλέω, κηδόμεθα και εμείς, όπως θέλω να πιστεύω κι εσείς, για τα ζητήματα διαφάνειας και πάταξης της διαφθοράς. Όμως, είναι βαρύτατο πλήγμα κατά της τεχνογνωσίας και της θεσμικής μνήμης της ΓΔΑΕE και πολλών στελεχών της αυτό το οποίο πρέπει να κάνετε και πρέπει να το δείτε ξανά. Πρέπει να το δείτε ξανά! Θα αδειάσουν ολόκληρα τμήματα της ΓΔΑΕE. Τώρα έρχομαι στις τροπολογίες. Για τις τροπολογίες που φέρνει ο κύριος Υπουργός δεν μπορεί να έχει αρνητική στάση καμμία πτέρυγα αυτής της Αίθουσας. Το ζήτημα το οποίο μάς απασχολεί είναι ότι αυτό δεν λέγεται κοινοβουλευτική και νομοθετική εργασία. Είναι κάτι το οποίο έχετε θίξει πολλές φορές, κύριε Πρόεδρε, και θεωρώ ότι κατά τούτο όλα τα μέλη της Εθνικής Αντιπροσωπείας πρέπει να αντισταθούμε. Δεν μπορεί να έρχονται χαρτιά διά τροπολογιών, να κρέμονται πάνω σε κυρώσεις συμβάσεων και σήμερα εμείς να πρέπει να τοποθετηθούμε. Αν θέλει να πράττει τα σωστά κοινοβουλευτικά του καθήκοντα ο κύριος Υπουργός, να έρχεται να απαντά στις ερωτήσεις τις οποίες καταθέτει η Αντιπολίτευση, ακόμα και στις έγγραφες ερωτήσεις στις οποίες δεν μας απαντά και μας αγνοεί. Επίσης, όσον αφορά την παραμεθόριο, να μας πει τώρα ο Υπουργός πότε έχει δοθεί, ποια ποσά παραμεθορίου έχουν δοθεί και τι σημαίνει παραμεθόριος με τις κρατήσεις. Και δεύτερον, νομοτεχνικά, αναφέρεται το στρατιωτικό προσωπικό των Ενόπλων Δυνάμεων, ενώ ο νόμος που τροποποιείται αναφέρει και το Λιμενικό Σώμα και την Ακτοφυλακή και τα στελέχη της Ελληνικής Αστυνομίας, του Πυροσβεστικού Σώματος κ.λπ. για παραμεθόριο. Αυτό δεν ξέρω γιατί αλλάζει και αναφέρεται μόνο στα στελέχη των Ενόπλων Δυνάμεων. Δείτε το αυτό. Αυτά ήθελα να πω και να μην αναφέρεται στο παρελθόν για συμμετοχές δυνάμεων σε αποστολές, χωρίς να έχει καμμία σχέση με την πραγματικότητα. Ευχαριστώ.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ξυδάκης και κλείνουμε με την τρίλεπτη δευτερολογία του Υπουργού και μπαίνουμε στην ψήφιση.
Ευχαριστώ πολύ, κύριε Πρόεδρε. Νομίζω ότι όλα αυτά τα διαδικαστικά και κάποιες δυσχέρειες που προέκυψαν συγκεντρώνονται σε μία κοίτη αυτή τη στιγμή. Συμφωνεί το Σώμα στο σύνολο και στην ουσία και στο πνεύμα των τροπολογιών. Ο κύριος Υπουργός απέσυρε και ένα δεύτερο μέρος, που αφορούσε τον Οικοδομικό Συνεταιρισμό Μονίμων Αξιωματικών Ελληνικού Στρατού.
Το δεύτερο μέρος από τη βουλευτική τροπολογία.
Μένει αμιγώς η ρύθμιση για τους δύο στρατιωτικούς, που δεν υπάρχει Βουλευτής σε αυτή την Αίθουσα και πολίτης σε αυτή τη χώρα που να μη συνηγορεί υπέρ αυτής. Θα συμφωνούσα και εγώ - κοινοβουλευτικά - ότι θα μπορούσαμε να έχουμε έναν προϊδεασμό του Σώματος από την επιτροπή.
Έστω προϊδεασμό.
Είναι, όμως, τέτοια η φύση αυτών των ρυθμίσεων, που πρέπει να ρυθμιστούν τα θέματα των στρατιωτικών, των μεταθέσεων και των επιδομάτων σε μία δύσκολη εποχή, ώστε να μπούμε σε μία κανονικότητα. Κι έχουμε κι αυτή την τροπολογία για τους δύο στρατιωτικούς. Νομίζω ότι κατ' οικονομία και με την κατανόηση του Σώματος οι οποιεσδήποτε διαδικαστικές δυσκολίες, και με τη δική σας συμβολή, ξεπεράστηκαν. Επί της ουσίας συμφωνούμε. Μία παρατήρηση για τον κ. Λοβέρδο, ο οποίος επιμένει για το πώς θα δρομολογηθεί το πρωτόκολλο ένταξης της FYROM στο ΝΑΤΟ. Είναι σαφές και από το γράμμα της Συμφωνίας των Πρεσπών και από τις πολιτικές δηλώσεις του Γενικού Γραμματέα του ΝΑΤΟ κ. Στόλτενμπεργκ πώς θα γίνει αυτό το πράγμα. Όταν ολοκληρωθεί και κυρωθεί η συμφωνία εν ολοκλήρω και από τα δύο κράτη, τότε θα ενεργοποιηθεί το πρωτόκολλο. Από εκεί και πέρα, μπορεί να έχει τις πολιτικές του ενστάσεις ο κ. Λοβέρδος ή τα πολιτικά του σχόλια, αλλά δεν νομίζω ότι ο διεμβολισμός μιας πολιτικής πρακτικής ή μιας πολιτικής στάσεως μπορεί να στηριχθεί πάνω στα ίδια τα κείμενα. Αν διαβάσουμε προσεκτικά τη συμφωνία, είναι πάρα πολύ σαφής και η πολιτική βούληση εκπεφρασμένη. Ελπίζω ότι όλες αυτές οι λεπτομέρειες που είχαμε να λύσουμε εδώ και οι επείγουσες τροπολογίες συναντούν και τη συναίνεση του Σώματος και την κατανόηση. Ευχαριστώ.
Κύριε Υπουργέ, επί των τροπολογιών δεν χρειάζεται να πείτε τίποτα, διότι ομοφώνως γίνονται δεκτές. Κάνατε την παρατήρηση ότι βγάζετε το δεύτερο μέρος της τροπολογίας του κ. Κατσίκη. Σας δίνω τον λόγο για τρία λεπτά. Μη μου ανοίξετε άλλα θέματα με την τοποθέτηση - προτρέχω - και αρχίσουν τα προσωπικά και πάμε το απόγευμα.
Κύριε Πρόεδρε, σε αυτή την Αίθουσα είστε ο μόνος αρχαιότερός μου. Έτσι όπως έγιναν τα πράγματα, γίναμε οι αρχαιότεροι σε αυτή την Αίθουσα. Λυπάμαι πάρα πολύ που έφερα τις τροπολογίες με αυτόν τον τρόπο. Κι επειδή είμαι Κοινοβουλευτικός όλα αυτά τα χρόνια, δεν θέλω να έρχονται έτσι τροπολογίες και ιδίως όταν είμαι στο υπουργικό έδρανο. Θέλω, όμως, να καταλάβετε, κυρίες και κύριοι συνάδελφοι, ότι ήταν τέτοια η φύση των τροπολογιών για την παραμεθόριο. Τώρα με πληροφορούν ότι χθες πέρασε από το Γενικό Λογιστήριο του Κράτους με εισηγητική έκθεση που απαιτείτο για να την πάρει ο κ. Χουλιαράκης και να την υπογράψει. Ο άνθρωπος με πήρε τηλέφωνο χθες, γυρίζοντας από ταξίδι, στις 20.00΄ λέγοντάς μου: «Δώσε μου μέχρι το πρωί για να πάρω την υπογραφή». Θέλω να δούμε όλοι ότι θα μπορούσα να τη φέρω την άλλη εβδομάδα. Θα έχαναν έναν μήνα μισθό οι άνθρωποι αυτοί, οι οποίοι υπηρετούν στην Μακεδονία και στη Θράκη. Το καταλαβαίνετε όλοι. Και για τους στρατιωτικούς δεν είναι ανάγκη να πω παραπάνω. Για να είμαστε τυπικοί, κύριε Πρόεδρε, δεν κάνω αποδεκτό το άρθρο β΄ της τροπολογίας για τον ΟΣΜΑΕΣ κι έτσι επιτυγχάνουμε την ομοφωνία στη Βουλή. Όσον αφορά τη Χρυσή Αυγή, μήπως λόγω της πτώσης του Άξονος από τις αμερικανικές δυνάμεις, πρέπει να την αρνηθείτε και αυτή;
Θα ερωτηθούν. Θα ψηφίσουν ηλεκτρονικά.
Να εξηγήσω και στον κ. Δαβάκη. Κύριε Δαβάκη, όλα αυτά τα χρήματα για την παραμεθόριο είναι αυτά που δεν δίνατε. Είναι 20 εκατομμύρια ευρώ τον χρόνο για το Υπουργείο Εθνικής Άμυνας. Θα σας εξηγήσω, όμως, περισσότερο - γιατί πραγματικά δυσκολεύομαι - για ποιον λόγο δεν τα παίρνει η Αστυνομία και η Πυροσβεστική.
Το λέει το προηγούμενο.
Ναι, το προηγούμενο λέει «…για όλα τα Σώματα Ασφαλείας και τις Ένοπλες Δυνάμεις». Εάν διαβάσετε καλά, θα δείτε ότι μιλάμε για σημεία προκαλύψεως. Μονάδες προκαλύψεως είχε μόνο η βασιλική χωροφυλακή κατά τη διάρκεια του εμφυλίου πολέμου. Δεν υπήρχαν δυνάμεις προκαλύψεως σε δυνάμεις της Αστυνομίας στην Ελλάδα. Μόνο ο Στρατός Ξηράς έχει σημεία προκαλύψεως.
Πώς δεν υπήρχαν; Μέχρι το '77.
Σας λέω, λοιπόν, προσωπικά μακάρι να δοθούν και στους στρατιωτικούς και στους λιμενικούς και στους πυροσβέστες. Δεν έχω καμμία αντίρρηση. Εμείς μονάδες προκαλύψεως έχουμε μόνο στον Στρατό Ξηράς. Αυτοί οι άνθρωποι των μονάδων προκαλύψεως είναι που θα πρέπει να πάρουν και της παραμεθορίου 100%. Γιατί δεν είναι στα Γιάννενα. Οι άνθρωποι αυτοί είναι στα άκρα. Είναι στο Μολυβδοσκέπαστο, είναι αποκλεισμένοι από τα χιόνια αρκετές μέρες. Δεν υπηρετούν το ίδιο με κάποιον που υπηρετεί σε μια πρωτεύουσα νομού. Θέλω, λοιπόν, κυρίες και κύριοι, να σας ευχαριστήσω ιδιαίτερα για την ανοχή σας σε αυτό. Πραγματικά, κύριε Δανέλλη, - το είπα από την αρχή - δεν ήθελα να το φέρω κατ' αυτόν τον τρόπο, αλλά δεν υπήρχε άλλη δυνατότητα. Και να σας διαβεβαιώσω ότι την επόμενη εβδομάδα, που θα έχουμε το άλλο νομοσχέδιο, δεν πρόκειται να υπάρξει καμμία τροπολογία που δεν θα έχετε από πριν. Δεν πρόκειται εγώ να τη δεχθώ. Και το λέω για να μην υπάρχει τέτοιου είδους διαφωνία, τουλάχιστον σε επίπεδο λειτουργίας της κοινοβουλευτικής δημοκρατίας. Ευχαριστώ πολύ όλους τους συναδέλφους για την ανοχή.
Κύριε Πρόεδρε, τον λόγο.
Τι θέλετε τώρα, κύριε Δένδια; Η Νέα Δημοκρατία τοποθετήθηκε. Επειδή, όμως, δεν μιλήσατε καθόλου, ενώ είστε εξαρχής στην Αίθουσα, θα σας δώσω τον λόγο αυστηρά για δύο λεπτά. Ορίστε, έχετε τον λόγο.
Κύριε Πρόεδρε, θα χρησιμοποιήσω λιγότερο από δύο λεπτά. Κύριε Υπουργέ, παρακολούθησα την απάντηση που δώσατε στον συνάδελφο κ. Δαβάκη. Θα σας το πω με πρακτικό παράδειγμα, για να σας δείξω ότι η απάντηση που του δώσατε δεν αντέχει στην κρίση της πραγματικότητας. Λέτε ότι δυνάμεις προκαλύψεως έχει μόνο ο Ελληνικός Στρατός. Κατ' αρχάς να το πούμε ευθέως. Η Νέα Δημοκρατία είναι υπέρ της ρύθμισης και επιθυμεί την επέκτασή της. Λέτε ότι δυνάμεις προκαλύψεως έχουν μόνο οι Ένοπλες Δυνάμεις της χώρας. Πρακτικό παράδειγμα θα πω, κυρίες και κύριοι συνάδελφοι. Όταν υπηρέτησα εγώ στον στρατό, το τάγμα προκαλύψεως είχε έδρα τα Πορόια, χωριό πάνω στο όρος Μπέλες. Ο αξιωματικός της Αστυνομίας, που υπηρετεί, επίσης, στα Πορόια, το δικαιούται ή δεν το δικαιούται; Προηγουμένως ο κ. Δαβάκης αναφέρθηκε στη Μολυβδοσκέπαστη. Η Μολυβδοσκέπαστη έχει στρατιωτική μονάδα. Ο αστυνομικός που είναι επίσης στην Μολυβδοσκέπαστη, κατά τη δική σας άποψη, δεν δικαιούται. Είναι ακριβώς στο ίδιο μέρος, κάνει ακριβώς την ίδια δουλειά, υφίσταται ακριβώς τις ίδιες καιρικές συνθήκες. Και, επίσης, ο αστυνομικός έχει το θέμα της λαθρομετανάστευσης, το οποίο δεν χειρίζονται οι Ένοπλές Δυνάμεις. Κατά συνέπεια και για την ψυχική υγεία υπό την ευρεία έννοια και ομοιογένεια, είναι σωστό όταν κάνουμε μια σωστή ρύθμιση, κύριε Υπουργέ, να την κάνουμε για όλους. Δεν έχει έννοια, λοιπόν, αυτό που λέτε, να εξαιρείτε τους αστυνομικούς που υπηρετούν ακριβώς στο ίδιο μέρος, όπως υπηρετούν και οι στρατιωτικοί συνάδελφοί τους.
Κύριε Πρόεδρε, τον λόγο.
Τον λόγο έχει ο κύριος Υπουργός για ένα λεπτό.
Κύριε Δένδια, εάν ήταν αρμοδιότητά μου η Ελληνική Αστυνομία, θα φρόντιζα την Ελληνική Αστυνομία. Είμαι εδώ ως Υπουργός Εθνικής Άμυνας και έχω το δικαίωμα να μιλήσω μόνο για τις Ένοπλες Δυνάμεις. Δεν αμφισβητώ το έργο των Ελλήνων αστυνομικών. Θα σας πω, όμως, ότι άλλα είναι τα ωράρια του Στρατού Ξηράς, άλλα καθήκοντα έχουν οι στρατιωτικοί στις δυνάμεις προκαλύψεως και άλλα οι αστυνομικοί. Για εμένα, μακάρι αύριο το πρωί να δώσουμε και στους αστυνομικούς και στους πυροσβέστες και στους λιμενικούς και σε όλους. Κανείς δεν θα έχει αντίρρηση μέσα σε αυτή την Αίθουσα. Δυνάμεις, όμως, προκαλύψεως δεν υπάρχουν. Το ξέρετε πολύ καλά. Και, βεβαίως, όταν λέμε να έχουμε τις Ένοπλες Δυνάμεις και τα Σώματα Ασφαλείας με την ίδια αντιμετώπιση, θα πρέπει να δούμε και με ποιο καθεστώς λειτουργούν όλοι. Και το Λιμενικό Σώμα είναι υπό στρατιωτικό κώδικα. Έχουν άλλου είδους επιδόματα οι αστυνομικοί και άλλα οι στρατιωτικοί. Υπάρχουν πολλοί αστυνομικοί οι οποίοι περνούν πολύ χειρότερα ακόμα και από στρατιωτικούς, που είναι σε μονάδες προκαλύψεως, σε ειδικές μονάδες, ακόμα και στο κέντρο της Αθήνας. Όμως, αυτό δεν σημαίνει ότι εδώ πέρα εγώ, ως Υπουργός Εθνικής Άμυνας, μπορώ να νομοθετήσω και για την Ελληνική Αστυνομία. Και, βεβαίως, ο κ. Τόσκας έκανε μεγάλο αγώνα για να μπορέσει - και γι' αυτό καθυστέρησε, αν θέλετε, από εκεί - να εντάξει….
Το εμπεδώσαμε.
Κύριε Υπουργέ, μην επαναλαμβανόμαστε. Υπήρξατε σαφής. Εσείς στα του οίκου σας και ο κ. Τόσκας στα του οίκου του. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργού Άμυνας του Βασιλείου του Βελγίου, του Υπουργείου Άμυνας της Τσεχικής Δημοκρατίας, του Υπουργείου Άμυνας της Δανίας, του Υπουργείου Εθνικής Άμυνας της Ελληνικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργείου Εθνικής Άμυνας της Πορτογαλίας και του Υπουργείου Άμυνας του Βασιλείου της Ισπανίας που αφορά στην Πολυεθνική Συνεργασία για Κατευθυνόμενα Πυρομαχικά Ακριβείας Αέρος - Εδάφους, καθώς και της επιγενόμενης 1ης Τροποποίησης αυτού και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργού Άμυνας του Βασιλείου του Βελγίου, του Υπουργείου Άμυνας της Τσεχικής Δημοκρατίας, του Υπουργείου Άμυνας της Δανίας, του Υπουργείου Εθνικής Άμυνας της Ελληνικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργείου Εθνικής Άμυνας της Πορτογαλίας και του Υπουργείου Άμυνας του Βασιλείου της Ισπανίας που αφορά στην Πολυεθνική Συνεργασία για Κατευθυνόμενα Πυρομαχικά Ακριβείας Αέρος - Εδάφους, καθώς και της επιγενόμενης 1ης Τροποποίησης αυτού και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ των Υπουργείων Άμυνας της Ιταλικής Δημοκρατίας, του Βασιλείου της Ισπανίας, της Ελληνικής Δημοκρατίας και της Δημοκρατίας της Πορτογαλίας, όσον αφορά στο βασισμένο στη SIAF Σχηματισμό Μάχης, με τη Συμμετοχή της Ελληνικής Δημοκρατίας και της Δημοκρατίας της Πορτογαλίας». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ των Υπουργείων Άμυνας της Ιταλικής Δημοκρατίας, του Βασιλείου της Ισπανίας, της Ελληνικής Δημοκρατίας και της Δημοκρατίας της Πορτογαλίας, όσον αφορά στο βασισμένο στη SIAF Σχηματισμό Μάχης, με τη Συμμετοχή της Ελληνικής Δημοκρατίας και της Δημοκρατίας της Πορτογαλίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, στο σημείο αυτό διακόπτουμε για δεκαπέντε λεπτά, προκειμένου να ξεκινήσουμε τη συζήτηση για τις άρσεις ασυλίας.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Ανδρέα Λοβέρδου, Γεωργίου Κατρούγκαλου, Ιωάννη Στέφου και Ευάγγελου - Βασιλείου Μεϊμαράκη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 29 Ιουνίου 2018, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Ανδρέα Λοβέρδου. Επίσης από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 23 Μαΐου 2018, σύμφωνα με την οποία τα μέλη της επιτροπής πρότειναν ομόφωνα την άρση ασυλίας του κ. Γεωργίου Κατρούγκαλου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 29 Ιουνίου 2018, όπου αναφέρει ότι τα μέλη της επιτροπής πρότειναν ομόφωνα την άρση της ασυλίας του κ. Ιωάννη Στέφου. Επίσης από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 29 Ιουνίου 2018, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Ευάγγελου - Βασιλείου Μεϊμαράκη. Επίσης σύμφωνα με το άρθρο 83 παράγραφος 7 του Κανονισμού της Βουλής η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου… [[Θόρυβος στην Αίθουσα]] Η φασαρία είναι πάρα πολύ μεγάλη. Ο λόγος δίνεται πάντα εφόσον ζητηθεί στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι σύμφωνα με απόφαση της Διάσκεψης των Προέδρων στη συνεδρίασή της στις 23 Μαρτίου 2005, είχαμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Θα ήθελα να σας ενημερώσω ότι σύμφωνα με απόφαση της Διάσκεψης των Προέδρων στη συνεδρίασή της στις 7 Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αν κάποιος συνάδελφος δεν έχει φέρει μαζί του την κάρτα, θα πρέπει να το δηλώσει εδώ στην υπηρεσία της Βουλής, για να δούμε τι θα γίνει με την περίπτωσή του, να δούμε, δηλαδή, αν μπορεί να ψηφίσει με άλλον τρόπο. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Η πρώτη υπόθεση αφορά τον συνάδελφο κ. Ανδρέα Λοβέρδο, η δεύτερη υπόθεση αφορά τον συνάδελφο κ. Γεώργιο Κατρούγκαλο, η τρίτη υπόθεση αφορά τον συνάδελφο κ. Ιωάννη Στέφο και η τέταρτη υπόθεση αφορά τον συνάδελφο κ. Ευάγγελο Μεϊμαράκη. Επί της πρώτης αιτήσεως υπάρχει συνάδελφος που ζητάει τον λόγο, κατά το άρθρο 108 του Κανονισμού; Δεν υπάρχει κανείς. Επί της δεύτερης αιτήσεως υπάρχει συνάδελφος που ζητάει τον λόγο, κατά το άρθρο 108 του Κανονισμού;
Εγώ, κύριε Πρόεδρε.
Ορίστε, κύριε Κατρούγκαλε, έχετε τον λόγο.
Κύριοι συνάδελφοι, ζήτησα από την επιτροπή και θα ζητήσω και τώρα την άρση της ασυλίας μου, όχι γιατί αποδέχομαι ότι υπάρχει ίχνος ή σκιά ποινικής ευθύνης αλλά γιατί θεωρώ ότι είναι καθήκον του πολιτικού κόσμου, ειδικά εν όψει και της συζήτησης που θα γίνει στην επικείμενη συνταγματική Αναθεώρηση, να μη δίνουμε ούτε καν την εντύπωση ότι θέλουμε να είμαστε προστατευμένοι από τον δικαστικό έλεγχο. Δεν υπάρχει προσωπική ευθύνη που μου αποδίδεται ούτε έχει ασκηθεί ειδική ποινική δίωξη εναντίον μου. Τι διερευνάται;
Κύριε Γεωργιάδη, ούτε επί της αιτήσεως ασυλίας δεν μπορείτε να πειθαρχήσετε;
Δεν μίλησα, κύριε Πρόεδρε.
Μιλάτε με τον εαυτό σας;
Με τον κ. Γιακουμάτο μιλάω.
Λέω μήπως έχουμε άλλου είδους θέματα. Παρακαλώ, κύριε Υπουργέ.
Δεν πρόκειται να καθυστερήσω, κύριε συνάδελφε. Απλώς νομίζω ότι πρέπει να δείχνουμε γι' αυτά τα θέματα ιδιαίτερη υπευθυνότητα, γιατί μας παρακολουθούν και δεν είναι αστεία πράγματα. Η τιμή του πολιτικού κόσμου σας αφορά κι εσάς και θα έπρεπε να δίνετε την προσήκουσα προσοχή και σεβασμό για τα ζητήματα αυτά. Η υπόθεση, λοιπόν, αφορά τη διερεύνηση τυχόν ευθύνης, χωρίς να έχουν ασκηθεί ποινικές διώξεις όλων των μελών, όλων των καθηγητών του Δημοκριτείου Πανεπιστημίου για το διάστημα 2010-2013, ως προς το αν έλεγξαν τις εισφορές προς τον ειδικό λογαριασμό, που υποχρεούνται να δώσουν οι καθηγητές - μέλη ΔΕΠ. Δεν υπήρχε παρόμοια ευθύνη ή αρμοδιότητα το διάστημα 2010-2013. Η δική μας Κυβέρνηση για πρώτη φορά με νόμο το 2016 καθιέρωσε παρόμοια ευθύνη. Παρ' όλα αυτά - επαναλαμβάνω - επειδή θεωρώ ότι η ασυλία πρέπει να δίνεται μόνο όταν υπάρχουν ίχνη πολιτικής δίωξης και νομίζω ότι είναι προφανές ότι είναι μεν αβάσιμη η διερεύνηση, δεν διαβλέπω, όμως, ότι υπάρχει το οποιοδήποτε προσωπικό στοιχείο που να στρέφεται εναντίον μου, γι' αυτό ζήτησα από την επιτροπή και ζητώ και από την Ολομέλεια να αρθεί η ασυλία μου, κυρίως, για να δώσουμε ένα σήμα ότι δεν θέλουμε να είναι προστατευμένο το πολιτικό προσωπικό της χώρας από τη δικαιοσύνη, ότι θέλουμε να είμαστε ισότιμοι, όπως όλοι οι άλλοι πολίτες προς οποιαδήποτε διερεύνηση μας αφορά και, κυρίως, για να στείλουμε και ένα σήμα ότι αλλάζουν τα πράγματα, ότι αυτό το απαράδεκτο καθεστώς της ασυλίας του πολιτικού προσωπικού που ισχύει με βάση τη διάταξη αυτή - που θα πρέπει να αλλάξει - του Συντάγματος, δεν είναι κάτι που υποστηρίζουμε και δίνουμε ένα ισχυρό σήμα ότι θέλουμε να αλλάξει.
Επί της τρίτης αιτήσεως υπάρχει συνάδελφος που ζητάει τον λόγο;
Ναι, κύριε Πρόεδρε.
Ο κ. Στέφος έχει τον λόγο.
Κύριοι συνάδελφοι, τον Γενάρη του 2013 υπήρξε ένα τροχαίο ατύχημα στα Ιωάννινα. Ένα αυτοκίνητο ενώ κινούμουν στο ρεύμα μου, πέρασε από το αντίθετο ρεύμα, έπεσε πάνω μου και υπήρξε ατύχημα. Υπάρχει ήδη απαλλαγή την οποία θα καταθέσω - σε ό,τι αφορά το αστικό μέρος τα αστικά δικαστήρια - το οποίο επιδικάζει στους ενάγοντες και τη δικαστική δαπάνη. Επίσης από τα στοιχεία τα οποία υπάρχουν στη δικογραφία, αποδεικνύεται ότι ο οδηγός που οδηγούσε το αυτοκίνητο που έπεσε πάνω μου, είχε υπερβολικά ποσοστά αλκοόλης -250 ml - στο αίμα. Αντίθετα δεν υπήρξε κάποιο εύρημα σε εμένα. Προφανώς και λυπάμαι για το ατύχημα. Δεν το συζητούμε καν αυτό. Ωστόσο ζήτησα και στην επιτροπή και ζητώ από όλους εσάς να αρθεί η ασυλία μου, για να τελειώσει αυτή η υπόθεση. Καταθέτω - όπως κατέθεσα και στην αρμόδια επιτροπή - τη σχετική απόφαση του Μονομελούς Πρωτοδικείου Ιωαννίνων, που έκρινε αποκλειστικά υπαίτιο τον αντίδικο και περιμένω να προχωρήσετε σε αυτό το οποίο οφείλουμε όλοι να κάνουμε, για να τελειώσει αυτή η ιστορία.
Επί της τέταρτης αιτήσεως υπάρχει συνάδελφος που ζητά τον λόγο; Κανείς.
Κύριε Πρόεδρε, παρακαλώ τον λόγο.
Ορίστε, κύριε Πρόεδρε, έχετε τον λόγο.
Κύριε Πρόεδρε, θα ήθελα επί τη ευκαιρία του ότι είμαστε σήμερα εδώ για αυτό το ζήτημα - βλέπω και τον Πρόεδρο της επιτροπής, τον συνάδελφο κ. Κουράκη - να πω ότι από τη νέα Σύνοδο, από τη Δ΄ Σύνοδο, την τελευταία που θα ξεκινήσουμε, καλό είναι να επανέλθουμε στο καθεστώς που υπήρχε στο παρελθόν, δηλαδή μαζί με το ενημερωτικό επί των αιτήσεων για άρση ασυλίας να υπάρχει και ένα μικρό ενημερωτικό επί της υπόθεσης, - όλοι οι συνάδελφοι το ζητούν και εγώ προσωπικά δηλαδή - έτσι ώστε πέραν της εμπιστοσύνης που έχουμε και του γεγονότος ότι κατά τεκμήριο ψηφίζουμε την πρόταση της επιτροπής, να γνωρίζουμε και το γεγονός για το οποίο εγκαλούνται οι συνάδελφοι. Έχουμε τον καιρό τώρα, μετά τα Θερινά Τμήματα από 1ης Οκτωβρίου, στην τελευταία Σύνοδο να επανέλθουμε στο προηγούμενο καθεστώς. Νομίζω πως δεν υπάρχει αντίρρηση πάνω σε αυτό. Ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί των αιτήσεων άρσης ασυλίας των Βουλευτών κυρίων Ανδρέα Λοβέρδου, Γεωργίου Κατρούγκαλου, Ιωάννη Στέφου και Ευάγγελου - Βασιλείου Μεϊμαράκη. Η ψηφοφορία περιλαμβάνει τέσσερις διαφορετικές υποθέσεις άρσης ασυλίας Βουλευτών. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, θα πρέπει να πατήσετε το βέλος στο επάνω δεξιό ή αριστερό μέρος της οθόνης αντίστοιχα. Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί των αιτήσεων άρσεων ασυλίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω στο Σώμα το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών. Για την πρώτη υπόθεση του συναδέλφου κ. Ανδρέα Λοβέρδου: Ψήφισαν συνολικά 182 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 11 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 171 Βουλευτές. «ΠΑΡΩΝ» ψήφισε ουδείς. Συνεπώς η αίτηση της εισαγγελικής αρχής απορρίπτεται. Για τη δεύτερη υπόθεση του συναδέλφου κ. Γεωργίου Κατρούγκαλου: Ψήφισαν συνολικά 181 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 174 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 7 Βουλευτές. «ΠΑΡΩΝ» ψήφισε ουδείς. Συνεπώς η αίτηση της εισαγγελικής αρχής έγινε δεκτή κατά πλειοψηφία. Για την τρίτη υπόθεση του συναδέλφου κ. Ιωάννη Στέφου: Ψήφισαν συνολικά 178 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 175 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 3 Βουλευτές. «ΠΑΡΩΝ» ψήφισε ουδείς. Συνεπώς η αίτηση της εισαγγελικής αρχής έγινε δεκτή κατά πλειοψηφία. Για την τέταρτη υπόθεση του συναδέλφου κ. Ευάγγελου Μεϊμαράκη: Ψήφισαν συνολικά 180 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 5 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 175 Βουλευτές. «ΠΑΡΩΝ» εψήφισε ουδείςι . Συνεπώς η αίτηση της εισαγγελικής αρχής απορρίπτεται. Το αποτέλεσμα της διεξαχθείσης ονομαστικής ηλεκτρονικής ψηφοφορίας, όπως αποτυπώθηκε με το ηλεκτρονικό σύστημα και εμφανίζεται στις οθόνες της Αίθουσας, καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.00΄ λύεται η συνεδρίαση για αύριο, ημέρα Πέμπτη 5 Ιουλίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.